Spoločný návrh ROZHODNUTIE RADY týkajúce sa stanoviska Únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie odporúčania o vykonávaní akčného plánu EÚ – Maroko, ktorým sa vykonáva posilnený štatút (2013 – 2017) /* JOIN/2013/06 final - 2013/0107 (NLE) */





DÔVODOVÁ SPRÁVA Maroko a Európska únia sú viazané Euro-stredomorskou dohodou o pridružení, ktorá nadobudla platnosť v marci 2000 a na základe ktorej obe strany schválili v júli 2005 akčný plán EÚ – Maroko európskej susedskej politiky (ďalej len „ESP“) na päťročné obdobie. Vzťahy medzi Európskou úniou a Marokom sa v tomto rámci rozvíjali a výrazne pokročili. Prijatie spoločného dokumentu s posilneným štatútom v októbri 2008 vnieslo do vzájomných vzťahov nový impulz a prispelo k ich výraznému upevneniu v oblastiach politických vzťahov a bezpečnosti, hospodárstva a obchodu, ako aj v rozličných sektoroch a vo vzťahoch medzi obyvateľmi[1]. Keďže platnosť súčasného akčného plánu ESP uplynula v júli 2010, považovalo sa za vhodné dojednať a uzavrieť nový akčný plán založený na cieľoch a ambíciách spoločného dokumentu s posilneným štatútom. Obe strany sa však dohodli na tom, že kým sa neuzavrie tento nový plán, budú aj naďalej uplatňovať akčný plán z roku 2005. Vzťahy medzi EÚ a Marokom sa vyvíjajú na pozadí celkovej politickej situácie v regióne, ktorá od začiatku roka 2011 prechádza veľkými zmenami. V spoločnom oznámení Európskemu parlamentu a Rade nazvanom Nová reakcia na meniace sa susedstvo sa vymedzil nový prístup zameraný na vyššiu mieru diferenciácie, ktorá by každému partnerovi umožnila rozvíjať svoje vzťahy s EÚ na základe vlastných očakávaní, potrieb a možností, ale zároveň aj na princípe vzájomnej zodpovednosti a podľa úrovne dodržiavania univerzálnych hodnôt ľudských práv, demokracie a právneho štátu, ako aj na základe schopnosti vykonávať spoločne stanovené priority. V tomto novom akčnom pláne sa jasne vymedzujú prioritné ciele privilegovaného partnerstva medzi EÚ a Marokom, pričom sa v ňom v plnej miere zohľadňuje posilnený štatút a všestranný charakter vzťahov medzi oboma stranami. Európska služba pre vonkajšiu činnosť (ESVČ) v úzkej spolupráci s útvarmi Európskej komisie a členskými štátmi EÚ viedla s Marokom prípravné rozhovory, ktoré vyústili do dohody o návrhu akčného plánu, a predovšetkým o zozname prioritných opatrení, ktoré sa majú v tomto rámci vykonať. Na poslednom zasadnutí Asociačnej rady EÚ – Maroko, ktoré sa konalo 23. apríla 2012, obe strany poznamenali, že sa blížia k dosiahnutiu dohody, ku ktorej nakoniec dospeli v novembri 2012. Ukončenie technických konzultácií na jednotlivých stranách dohody sa oznámilo výmenou listov z 28. novembra 2012 (ESVČ) a z 10. januára 2013 (Maroko). Nový akčný plán EÚ – Maroko, ktorým sa vykonáva posilnený štatút (2013 – 2017), bude základným referenčným nástrojom, ktorý bude v nasledujúcich rokoch usmerňovať naše dvojstranné vzťahy s Marokom; predstavuje teda plán na dosiahnutie užšieho pridruženia Maroka k EÚ. Európska susedská politika bude naďalej pôsobiť ako katalyzátor, keďže predstavuje jednotný strategický rámec založený najmä na partnerstve a spoločnej zodpovednosti, ako aj na rozlišovaní podľa výsledkov a na pomoci prispôsobenej konkrétnym potrebám. Európska komisia a vysoká predstaviteľka Únie pre zahraničné veci a bezpečnostnú politiku (ďalej len „vysoká predstaviteľka“) pripájajú v prílohe znenie spoločného návrhu rozhodnutia Rady týkajúceho sa stanoviska, ktoré má Európska únia zaujať v Asociačnej rade EÚ – Maroko s cieľom prijať odporúčanie o vykonávaní akčného plánu. Európska komisia a vysoká predstaviteľka preto vyzývajú Radu, aby prijala pripojený spoločný návrh rozhodnutia Rady. 2013/0107 (NLE) Spoločný návrh ROZHODNUTIE RADY týkajúce sa stanoviska Únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o prijatie odporúčania o vykonávaní akčného plánu EÚ – Maroko, ktorým sa vykonáva posilnený štatút (2013 – 2017) RADA EURÓPSKEJ ÚNIE, so zreteľom na rozhodnutie Rady a Komisie 2000/204/ES, ESUO z 24. januára 2000 o uzavretí Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, a najmä na jeho článok 2 ods. 1, so zreteľom na Zmluvu o Európskej únii, a najmä na jej článok 29, so zreteľom na spoločný návrh Komisie a vysokej predstaviteľky Únie pre zahraničné veci a bezpečnostnú politiku, keďže: (1) Euro-stredomorská dohoda o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej bola podpísaná 26. februára 1996 a nadobudla platnosť 1. marca 2000. (2) Strany majú v úmysle schváliť nový akčný plán EÚ – Maroko európskej susedskej politiky, ktorým sa vykonáva posilnený štatút (2013 – 2017) a ktorý je prejavom privilegovaného partnerstva medzi oboma stranami a ktorý prispeje k vykonávaniu euro-stredomorskej dohody prostredníctvom vypracovania a prijatia konkrétnych opatrení smerujúcich k dosiahnutiu jej cieľov, PRIJALA TOTO ROZHODNUTIE: Článok 1 Stanovisko Únie v Asociačnej rade zriadenej Euro-stredomorskou dohodou o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, pokiaľ ide o vykonávanie akčného plánu EÚ – Maroko európskej susedskej politiky, ktorým sa vykonáva posilnený štatút (2013 – 2017), vychádza z návrhu odporúčania Asociačnej rady pripojeného k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda Návrh ODPORÚČANIE týkajúce sa vykonávania akčného plánu EÚ – Maroko európskej susedskej politiky, ktorým sa vykonáva posilnený štatút (2013 – 2017) Asociačná rada EÚ – Maroko, so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, a najmä na jej článok 80, keďže: (1) Podľa článku 80 euro-stredomorskej dohody má Asociačná rada právomoc prijať odporúčania, ktoré považuje za vhodné na účely dosiahnutia cieľov dohody. (2) V súlade s článkom 90 euro-stredomorskej dohody strany prijmú akékoľvek všeobecné alebo osobitné opatrenia potrebné na splnenie svojich záväzkov vyplývajúcich z uvedenej dohody a zabezpečujú, aby sa dosiahli ciele stanovené v dohode. (3) Strany euro-stredomorskej dohody schválili znenie akčného plánu EÚ – Maroko európskej susedskej politiky, ktorým sa vykonáva posilnený štatút (2013 – 2017). (4) Akčný plán EÚ – Maroko európskej susedskej politiky prispeje k vykonávaniu dohody tak, že strany súhlasne vypracujú a prijmú konkrétne opatrenia, ktoré poslúžia ako praktické usmernenie pri jej vykonávaní. (5) Akčný plán má dvojaký účel, stanovuje konkrétne opatrenia v záujme splnenia záväzkov, ku ktorým sa strany zaviazali na základe euro-stredomorskej dohody, a poskytuje širší rámec pre ďalšie utužovanie vzťahov medzi EÚ a Marokom s cieľom dosiahnuť významnú mieru hospodárskej integrácie a prehĺbiť politickú spoluprácu v súlade s celkovými cieľmi euro-stredomorskej dohody, (6) PRIJALA TOTO ODPORÚČANIE: Jediný článok Asociačná rada odporúča, aby strany vykonávali akčný plán EÚ – Maroko európskej susedskej politiky, ktorým sa vykonáva posilnený štatút (2013 – 2017), ktorý sa uvádza v prílohe, pokiaľ toto vykonávanie smeruje k dosiahnutiu cieľov Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej. V […] Za Asociačnú radu predseda PRÍLOHA EURÓPSKA SUSEDSKÁ POLITIKA Návrh akčného plánu pre Maroko, ktorým sa vykonáva posilnený štatút (2013 – 2017) I. Úvod Európska susedská politika (ESP) si kladie ambiciózne ciele založené na vzájomnej zodpovednosti a vyznávaní spoločných a vzájomne uznávaných hodnôt demokracie, právneho štátu, dobrej správy vecí verejných a dodržiavania ľudských práv. Spočíva takisto na zásadách trhového hospodárstva, voľného obchodu, trvalo udržateľného rozvoja, ako aj na znižovaní chudoby a zavádzaní politických, hospodárskych, sociálnych a inštitucionálnych reforiem. Súčasťou ESP je aj vytváranie zóny mieru a stability vrátane krízového riadenia, predchádzania konfliktom v regióne a ich riešenia. Maroko vyznáva tieto hodnoty a zásady, ktorými sa riadilo pri vypracúvaní svojich politík na vnútroštátnej i medzinárodnej úrovni. Obrat v partnerstve medzi EÚ a Marokom, ktoré vzniklo na základe obchodnej dohody z roku 1969, nastal podpisom dohody o pridružení v roku 1996 a zavedením ESP. Dohoda o pridružení a ESP umožnili utuženie politických, hospodárskych a obchodných vzťahov a zároveň nepretržitý rozvoj kultúrnych a medziľudských vzťahov. Na základe tejto dohody o pridružení sa vzťahy medzi Marokom a Európskou úniou postupne a nepretržite vyvíjali smerom ku skutočnému partnerstvu EÚ – Maroko, vďaka ktorému sa z Maroka stal privilegovaný partner. Prijatím spoločného dokumentu o zintenzívnení dvojstranných vzťahov/posilneného štatútu v októbri 2008 sa začala nová etapa vzájomných vzťahov. Tento dokument predstavuje posilnenie prioritného partnerstva medzi EÚ a Marokom tým, že sa v ňom vymedzujú nové ambície v oblasti prehlbovania politických, hospodárskych a medziľudských vzťahov. Na samite EÚ – Maroko, ktorý sa konal v Granade v marci 2010, sa tieto ambície potvrdili a zdôraznila sa osobitná povaha partnerstva EÚ – Maroko. V súčasnosti sa obe strany, vychádzajúc z veľmi pokročilej úrovne vzťahov, usilujú o ďalšie utuženie tohto vzorového a vzájomne prospešného partnerstva s cieľom spoločne a solidárne čeliť spoločným výzvam v politickej, hospodárskej a sociálnej oblasti. Pokrok na ceste k dobrej správe vecí verejných a politické a spoločensko-hospodárske reformy predstavujú spoločné zásady vykonávania posilneného štatútu. Toto partnerstvo si vyžaduje posilnenie záväzkov týkajúcich sa zavádzania významných reforiem, ktoré Maroko iniciovalo, a ich prehĺbenia, a to tak v politickej rovine (prednostne v oblasti demokracie, ľudských práv a rešpektovania právneho štátu), ako aj v rovine hospodárskej a sociálnej, najmä so zreteľom na hmatateľný pokrok v ľudskom rozvoji. EÚ prispôsobí mieru svojej podpory ambíciám a napredovaniu reforiem, ktoré Maroko zavádza, ako aj potrebám a možnostiam tejto krajiny. EÚ a Maroko budú naďalej pracovať v tomto smere, ktorý zodpovedá kontextu novej ústavy Maroka prijatej 1. júla 2011 a novej stratégie EÚ vytýčenej v rámci Partnerstva pre demokraciu a spoločnú prosperitu s južným Stredozemím. EÚ uznáva, že zbližovanie s EÚ je pre Maroko zásadným zahraničnopolitickým rozhodnutím. Jeho cieľom je dospieť k optimálnej blízkosti s EÚ v snahe upevniť a napomôcť dynamiku jeho politickej modernizácie, hospodárskej otvorenosti a sociálnej súdržnosti. Maroko túto snahu vníma zároveň ako privilegovaný spôsob podpory zosúlaďovania a koordinácie s EÚ, pokiaľ ide o strategické otázky spoločného záujmu. Obe strany usudzujú, že výhody takéhoto procesu budú umocnené regionálnou integráciou Maghrebu, a potvrdzujú svoju vôľu spolupracovať na zdynamizovaní tejto integrácie. Strany sa okrem toho v súlade s článkom 8 Zmluvy o EÚ a s úsilím Maroka dosiahnuť novú dohodu upravujúcu vzájomné vzťahy zhodujú na tom, že budú pokračovať v úvahách o povahe a podobe, aké by takáto dohoda mohla nadobudnúť. Akčný plán EÚ – Maroko európskej susedskej politiky umožnil cielenejšie využívanie nástrojov, ktoré poskytuje dohoda o pridružení, a podporil marocký cieľ pevnejšej integrácie hospodárskych a sociálnych štruktúr Maroka s príslušnými štruktúrami Únie. Nový akčný plán na vykonávanie posilneného štatútu predstavuje dôležitú etapu súvislého procesu upevňovania vzťahov medzi EÚ a Marokom, do ktorej sa zapoja všetky páky, mechanizmy a nástroje posilneného štatútu. Tento nástroj uľahčí koncipovanie a vykonávanie politík a opatrení zameraných na podporu upevňovania právneho štátu, demokracie a ľudských práv, hospodárskeho rastu, zamestnanosti a sociálnej súdržnosti, znižovania chudoby a ochrany životného prostredia, čím prispeje k dlhodobému cieľu trvalo udržateľného rozvoja. Pri vykonávaní tohto nového nástroja sa bude zohľadňovať potreba rovnováhy medzi zrýchlenou dynamikou otvárania sa a modernizácie marockého hospodárstva a nevyhnutnosťou trvalo udržateľného sociálneho a hospodárskeho rozvoja. Obe strany zároveň budú pokračovať v procese hospodárskej integrácie prostredníctvom začatia rokovaní o prehĺbenej a komplexnej dohode o voľnom obchode (DCFTA), ktorými sa prehĺbia už uzavreté alebo prebiehajúce sektorové rokovania týkajúce sa najmä liberalizácie obchodu so službami a režimu usadenia sa a prostredníctvom ktorých sa preskúma možnosť recipročne zlepšiť preferenčné koncesie prijaté v dohode o voľnom obchode v oblasti poľnohospodárskych výrobkov, spracovaných poľnohospodárskych výrobkov a produktov rybárstva, s prihliadnutím na situáciu jednotlivých strán. V tomto novom nástroji sa spája pôvodný akčný plán so spoločným dokumentom o posilnenom štatúte. Zahŕňa zatiaľ nevykonané dohodnuté reformy a opatrenia stanovené v akčnom pláne aj nové prvky obsiahnuté v spoločnom dokumente. Okrem toho sa v ňom odrážajú zásady diferenciácie a vlastnej zodpovednosti v súlade s reformným programom Maroka. Je konkretizáciou plánu k posilnenému štatútu. Z nového dokumentu teda vyplýva potreba, aby marocká vláda vypracovala stratégiu aproximácie právnych predpisov vychádzajúcu z posúdenia existujúcich rozdielov, vymedzenia priorít zbližovania a časového harmonogramu vykonávania. Táto stratégia sa bude opierať o podporné programy EÚ. V tomto nástroji sa okrem iného stanovuje postupná a odstupňovaná aproximácia právnych predpisov s acquis communautaire, a to s cieľom postupne integrovať marocké hospodárstvo do vnútorného trhu EÚ a podnietiť obchod, investície a rast. V záujme toho sa obe strany zaväzujú začať systematicky analyzovať rozdiely medzi marockými právnymi predpismi a európskym acquis na základe referencií uvedených v akčnom pláne. Pre každý sektor v akčnom pláne sa posúdia priority a prostriedky potrebné na zabezpečenie tohto zbližovania. Aproximácia právnych predpisov môže nadobudnúť podobu i) postupného celkového prevzatia acquis v niektorých sektoroch v krátkodobom alebo dlhodobom horizonte, ii) transpozície časti acquis alebo iii) prevzatia hlavných zásad acquis alebo vhodných postupov v určitej oblasti. Ku koncu prvých dvoch rokov akčného plánu marocká vláda prijme vnútroštátny program zbližovania v oblasti regulácie s EÚ, aby stanovila jeho priority, rozsah a tempo podľa požiadavky vyjadrenej v kráľovskom prejave v roku 2010. Nový akčný plán bude východiskom pre programovanie, vykonávanie a monitorovanie pomoci EÚ, pričom sa zohľadnia vyjadrené potreby a priebežne dosiahnuté výsledky. Maroko a Únia poskytnú v tomto rámci zdroje na vykonávanie dohodnutých priorít. Pokiaľ ide o EÚ, táto podpora sa bude poskytovať hlavne cez vnútroštátne orientačné programy dohodnuté s Marokom, v ktorých sa vymedzujú priority pomoci a orientačná výška finančných prostriedkov. Pri poskytovaní tejto podpory sa budú prísne dodržiavať relevantné pravidlá a postupy vykonávania vonkajšej pomoci EÚ. Na vykonávanie podpory, ktorú EÚ poskytne Maroku, sa bude môcť použiť celý rad nástrojov vrátane nástrojov, ktoré vyplynú z úvah o novej stratégii voči susedským krajinám. K uvedeným nástrojom patrí vzájomné poradenstvo a výmena technickej expertízy, vhodných postupov a znalostí, podpora vytvárania kapacít a upevňovania inštitúcií, podpora sektorových reforiem, podpora na propagáciu integrácie a sociálnej a hospodárskej súdržnosti a zmenšovanie rozdielov medzi regiónmi z hľadiska ich rozvoja, ako aj podpora občianskej spoločnosti. Pôžičky od európskych finančných inštitúcií budú takisto zohrávať významnú rolu pri vykonávaní tohto nového akčného plánu. V tejto súvislosti by pri poskytovaní pôžičiek na budovanie infraštruktúr a na rozvoj a vytváranie partnerstva so súkromným sektorom mal vytvárať dôležitý pákový efekt investičný nástroj európskej susedskej politiky a nástroj pre euro-stredozemské investície a partnerstvo (FEMIP), ktoré sú financované z EÚ. Okrem iného to umožní celkovú mobilizáciu finančných prostriedkov Európskej investičnej banky (EIB) zaručených v rámci FEMIP-u. Strany sa zároveň dohodli, že budú spoločne uvažovať o optimálnom využívaní nových nástrojov vykonávania finančnej spolupráce, ako napríklad nástrojov zavedených v nadväznosti na novú stratégiu voči susedským krajinám na jednej strane, a o prístupe k primeraným finančným prostriedkom na podporu Maroka pri pokračovaní v daných reformách a jeho zbližovaní s EÚ na strane druhej, pričom cieľom je zlepšovať účinnosť a zodpovedajúcu úroveň integrácie, ktorú budú môcť Maroko a EÚ dosiahnuť. Vykonávanie akčného plánu sa vzťahuje na päťročné obdobie (2013 – 2017). Osobitná pozornosť bude venovaná prioritným opatreniam stanoveným v tabuľke, ktorá tvorí neoddeliteľnú súčasť akčného plánu (pozri prílohu III). Obe strany môžu akčný plán v priebehu vykonávania prispôsobiť podľa nových priorít marockej vlády a/alebo EÚ bez toho, aby museli prijať nový akčný plán. Zavádzanie reforiem v mnohých kľúčových sektoroch si vyžaduje vytýčenie presných cieľov a poskytnutie primeraných prostriedkov. Asociačný výbor a podvýbory zriadené v rámci dohody o pridružení budú zabezpečovať pravidelné monitorovanie vykonávania akčného plánu, najmä pokiaľ ide o dosiahnuté pokroky a poskytnutú podporu. Strany budú môcť vypracovať aj správy o pokroku. Občianska spoločnosť by mala mať možnosť aktívne sa zúčastňovať na tomto monitorovaní. Akčný plán ako súčasť procesu vykonávania posilneného štatútu predstavuje dôležitú etapu vo vývoji vzťahov medzi oboma stranami smerom k privilegovanému partnerstvu. Ad hoc skupina pre posilnený štatút bude na tomto základe pokračovať v úvahách zameraných na vymedzenie nových perspektív tohto nového partnerstva a na určenie jeho obsahu, nástrojov a cieľov. II. Akčný plán A. Smerom k priestoru spoločných hodnôt 1. POLITICKÝ A STRATEGICKÝ DIALÓG 1.1 Spolupráca v oblasti zahraničnej a bezpečnostnej politiky Zintenzívniť dialóg a spoluprácu v oblasti zahraničnej a bezpečnostnej politiky s cieľom zabezpečiť pravidelné konzultácie k medzinárodným otázkam, zohľadňovanie záujmov každej strany a posilňovanie bezpečnosti a stability predovšetkým v Maghrebe Rozvíjať dvojstranný politický dialóg najmä prostredníctvom: · organizovania ad hoc samitov Maroko – EÚ, · organizovania ad hoc schôdzí ministra zahraničných vecí Maroka a vysokej predstaviteľky EÚ pre zahraničné veci a bezpečnostnú politiku a podpredsedníčky Európskej komisie, · organizovania neformálnych ad hoc schôdzí ministra zahraničných vecí Maroka a jeho európskych ministerských partnerov, · ad hoc účasti marockých ministrov zodpovedných za jednotlivé sektory a ich európskych ministerských partnerov na stretnutiach pri príležitosti pravidelných zasadnutí Rady ministrov EÚ, · organizovania ad hoc schôdzí vysokých úradníkov Maroka a členov výborov a skupín Rady EÚ, najmä Politického a bezpečnostného výboru (PBV), pracovnej skupiny pre Mašrek/Maghreb (MAMA), pracovnej skupiny pre Afriku (COAFR), pracovnej skupiny pre boj proti terorizmu (COTER) a pracovnej skupiny pre ľudské práva (COHOM), · podpory zo strany Maroka, v závislosti od prípadu, vyjadrenej vo vzťahu k vyhláseniam a rozhodnutiam Rady EÚ v oblasti spoločnej zahraničnej a bezpečnostnej politiky (SZBP) podľa podrobných pravidiel stanovených EÚ. Lepšia koordinácia vo viacstranných fórach · Organizovať schôdze ministra zahraničných vecí Maroka a vysokej predstaviteľky EÚ pre zahraničné veci a bezpečnostnú politiku a podpredsedníčky Európskej komisie s cieľom zabezpečiť lepšiu koordináciu stanovísk oboch partnerov. · Podnikať spoločné iniciatívy v rámci Rady OSN pre ľudské práva a 3. výboru valného zhromaždenia a iných medzinárodných organizácií na základe priorít stanovených a dohodnutých oboma stranami a zostaviť harmonogram koordinačných schôdzí v Ženeve a New Yorku deň pred schôdzami orgánov OSN pre ľudské práva. · Zaviesť neformálne koordinačné mechanizmy s cieľom prispieť k lepšiemu vykonávaniu viacstranných dohovorov. · Usporadúvať schôdze zamerané na konzultácie a koordináciu, pokiaľ ide o iniciatívy v oblasti boja proti ohrozeniu medzinárodnej, regionálnej a subregionálnej bezpečnosti. · Zabezpečiť konzultácie Maroka a EÚ v oblasti boja proti zmene klímy. Posilnenie spolupráce v oblasti predchádzania konfliktom a krízového riadenia · Zintenzívniť spoluprácu a dialóg v rámci spoločnej bezpečnostnej a obrannej politiky (SBOP). · Zvážiť uzavretie rámcovej dohody o bezpečnosti informácií. · Uzavrieť rámcovú dohodu o účasti Maroka na (civilných a vojenských) operáciách krízového riadenia EÚ. · Prípadne sa zúčastňovať na činnostiach odbornej prípravy v oblasti predchádzania konfliktom a krízového riadenia, ktoré organizuje Európska akadémia bezpečnosti a obrany (Collège européen de sécurité et de défense, EABO). · Preskúmať možnosti zosúladenia v oblasti riadenia po skončení konfliktu a rekonštrukcie v rámci posilňovania mieru. · Rozvíjať partnerstvo pre mier a bezpečnosť v Afrike s prihliadnutím na záujmy oboch strán. · Prispievať k úsiliu OSN vyvíjanému na urovnanie konfliktov. · Aktívne sa zúčastňovať na iniciatíve regionálnych centier chemickej, biologickej, rádiologickej a nukleárnej excelentnosti určených na posilnenie inštitucionálnych kapacít pred chemickými, biologickými, rádiologickými a nukleárnymi rizikami bez ohľadu na to, či sú zločinnej, náhodnej alebo prírodnej povahy (v Maroku sa plánuje zriadiť sekretariát centra pre západnú Afriku/pobrežie Atlantického oceánu). Prehĺbiť spoluprácu v oblasti nešírenia zbraní hromadného ničenia a kontroly vývozu zbraní a položiek s dvojakým použitím · Prispievať k vykonávaniu záverečného dokumentu hodnotiacej konferencie zmluvných strán Zmluvy o nešírení jadrových zbraní (NPT) z roku 2010. · Aktívne sa zapájať do procesu rokovaní o zmluve o obchode so zbraňami (ATT). · Organizovať semináre a cvičenia o uplatňovaní zásad celosvetovej iniciatívy v oblasti boja proti jadrovému terorizmu (IGLTN/GICNT). · Zintenzívniť dialóg o nešírení zbraní hromadného ničenia a ich nosičov, ktorý bude zameraný na preskúmanie osobitných hrozieb pre regionálnu bezpečnosť súvisiacich s týmito zbraňami, najmä prostredníctvom: – vykonávania platných medzinárodných záväzkov na vnútroštátnej úrovni, predovšetkým uznesení Bezpečnostnej rady OSN 1540/04 a 1977/2011, – pristúpenia k relevantným medzinárodným nástrojom v tejto oblasti a ich uplatňovania na vnútroštátnej úrovni na základe užšej spolupráce s príslušnými medzinárodnými organizáciami, ako napr. Medzinárodnou agentúrou pre atómovú energiu (MAAE), – intenzívnejšej spolupráce v oblasti predchádzania nezákonnému obchodovaniu s chemickými látkami, zariadeniami a know-how použiteľnými pri výrobe zbraní hromadného ničenia alebo ich nosičov a boja proti nemu, – podpory všeobecného rozšírenia a uplatňovania Haagskeho kódexu proti šíreniu balistických rakiet (HcoC) a Zmluvy o všeobecnom zákaze jadrových skúšok (CTBT). · Zaviesť účinný vnútroštátny systém kontroly vývozu zbraní a položiek s dvojakým použitím, ktorý umožní dohľad nad vývozom a tranzitom zbraní a tovaru použiteľného pri výrobe zbraní hromadného ničenia, najmä prostredníctvom: – prijatia právnych predpisov na kontrolu vývozu, ktoré budú upravovať najmä konečné miesto určenia položiek s dvojakým použitím a účinné a primerané sankcie za ich nedodržiavanie, – rozvíjania partnerstva medzi správnymi orgánmi a súkromnými hospodárskymi subjektmi s cieľom zabezpečiť rozširovanie a dodržiavanie záväzkov v oblasti kontroly vývozu zbraní a položiek s dvojakým použitím. · Zintenzívniť dialóg o problematike súvisiacej s kontrolou vývozu ručných a ľahkých zbraní, ako aj s kontrolou prekládky a tranzitu vrátane organizovania regionálnych seminárov venovaných odbornej príprave a informovanosti. · Spolupracovať v oblasti zamedzenia nedovolenému obchodovaniu s konvenčnými zbraňami vrátane ľahkých a ručných zbraní a boja proti nemu. 1.2 Spolupráca v oblasti civilnej ochrany · Pokračovať v regionálnej spolupráci pri predchádzaní prírodným katastrofám a katastrofám spôsobeným ľudskou činnosťou, príprave a reakcii na ne. · Zaviesť operačné dojednania medzi marockými orgánmi a orgánmi Európskej komisie, pokiaľ ide o spoluprácu s monitorovacím a informačným centrom (MIC) mechanizmu Únie v oblasti civilnej ochrany počas mobilizácie mechanizmu civilnej ochrany Únie. · Uľahčiť posilňovanie a diverzifikáciu spolupráce v oblasti civilnej ochrany vrátane predchádzania prírodným katastrofám a technologickým rizikám, prípravy na ne a ich zvládania, vytvorenia systému varovania pred prírodnými katastrofami a zodpovedajúcich činností odbornej prípravy a špecializácie. 1.3 Regionálna spolupráca Podporiť vykonávanie iniciatív a projektov regionálnej integrácie · Aktívne sa zasadzovať za optimálne vykonávanie Únie pre Stredozemie s cieľom urobiť z nej globálny a solidárny partnerský rámec. · Zasadzovať sa za posilnenie mechanizmov zosúlaďovania a subregionálnej spolupráce v rámci dialógu 5 + 5 a Zväzu arabského Maghrebu UMA – EÚ: predovšetkým vytváraním flexibilných projektov v oblastiach spoločného záujmu. · Podporovať integráciu vnútri regiónu, najmä v rámci UMA, okrem iného v hospodárskej a obchodnej oblasti. · Presadzovať účinné vykonávanie Agadirskej dohody tak, aby sa posilnila hospodárska integrácia medzi arabskými krajinami na pobreží Stredozemného mora. · Zintenzívniť dvojstranné konzultácie, pokiaľ ide o partnerstvo Afrika – EÚ. 2. Demokracia, právny štát a správa vecí verejných Opatrenia v tejto kapitole sú zamerané na dodržiavanie demokratických zásad a ľudských práv, ako aj na správu vecí verejných, a to najmä v rámci uplatňovania ústavy Maroka prijatej 1. júla 2011. 2.1 Demokracia, právny štát a správa vecí verejných Upevňovať inštitúcie, ktoré sú zárukou demokracie a právneho štátu a zásady oddelenia a rovnováhy moci · Upevňovať úlohu parlamentu a vlády. · Upevňovať úlohu politických strán v rámci demokratického pluralizmu a zintenzívniť kontakty medzi politickými stranami a parlamentnými skupinami. · Posilniť účasť parlamentnej opozície na práci parlamentu a jej zásadnú úlohu pri činnostiach parlamentu a garantovať jej práva. · Utvrdzovať úlohu občianskej spoločnosti, najmä prostredníctvom užšej koordinácie s aktérmi občianskej spoločnosti a zúčastnenými stranami pri vypracúvaní návrhov zákonov, pričom sa na tieto účely zriadia koordinačné grémiá, aby napomáhali ich zapojenie do vypracúvania, vykonávania a hodnotenia verejných politík. · Zvyšovať účasť občanov na riadení verejného života, najmä uplatňovaním ich petičného práva a práva zákonodarnej iniciatívy. · Posilniť opatrenia zamerané na zvýšenie miery registrácie do voličských zoznamov a účasti na volebných konzultáciách. · Konsolidovať správne opatrenia a inštancie poverené tým, aby zabezpečovali upevňovanie demokratickej praxe a postupov právneho štátu, a predovšetkým zriadiť ústavný súd. · Aj v budúcnosti konať demokratické voľby v súlade s medzinárodnými normami. · Pokračovať v uplatňovaní zákona o nezávislom a neutrálnom pozorovaní volieb vrátane zapojenia príslušnej občianskej spoločnosti. · Pokračovať vo vykonávaní legislatívnych opatrení, ktoré majú zaručiť ženám a mužom rovnosť šancí v prístupe k voleným mandátom a funkciám, a v úsilí o vyššie zastúpenie žien v politike. · Uľahčovať Maroku zavádzanie opatrení umožňujúcich Maročanom usadeným v zahraničí vykonávať ich práva voliť a byť volený. · Zachovávať a posilňovať akcieschopnosť a nezávislosť Národnej rady pre ľudské práva (Conseil national des droits de l’homme, CNDH) a inštitútu ombudsmana. Modernizácia verejnej správy · Zaručiť rovný prístup k verejným službám, rovnomerné pokrytie územia a kontinuitu v poskytovaní služieb, podriadenie verejných služieb normám kvality, transparentnosti, predkladania účtov a zodpovednosti. Prijať na tieto účely chartu verejných služieb, v ktorej sa stanoví súbor pravidiel dobrej správy vecí verejných vzťahujúcich sa na fungovanie verejnej správy, a uplatňovať ju. · Posilňovať štruktúry pre styk s verejnosťou, poradenstvo občanom a vybavovanie sťažností v rámci verejnej správy a vypracovať programy odbornej prípravy pre pracovníkov štruktúr pre styk s verejnosťou. · Modernizovať riadenie ľudských zdrojov vo verejnej službe. · Zjednodušiť administratívne postupy. · Zabezpečovať odbornú prípravu zameranú na politiky Spoločenstva. · Presadzovať rovnosť pohlaví vo verejnej službe, najmä prístup žien k riadiacim pracovným pozíciám. · Spolupracovať v oblasti hodnotenia verejných politík. 2.2 Dekoncentrácia, decentralizácia a regionalizácia Konsolidácia procesu administratívnej a rozpočtovej decentralizáce a dekoncentrácie · Zrealizovať proces administratívnej dekoncentrácie. · Posilniť riadiace a technické kapacity a kapacity v oblasti odbornej prípravy a riadenia ľudských zdrojov územných samospráv. · Uplatňovať zákon o finančných prostriedkoch územných samospráv a ich zoskupení. · Zjednodušiť a zlepšiť výber daní na miestnej úrovni. · Posilniť kapacity miestnych samospráv, pokiaľ ide o vyhodnotenie a plné využívanie ich daňového potenciálu. · Povzbudzovať iniciatívy partnerstva a spolupráce medzi miestnymi samosprávami Maroka a EÚ. · Realizovať proces rozšírenej regionalizácie prostredníctvom prijatia a uplatňovania ústavného zákona, ktorým sa stanoví rámec a podrobné podmienky fungovania územných samospráv. · Posilňovať administratívne kapacity, ktoré napomáhajú a usmerňujú projekt regionalizácie, najmä v oblasti stanovenia modelu financovania a vyrovnávania, zodpovedajúcej administratívnej organizácie a rozvoja kapacít v oblasti partnerstva a uzatvárania zmlúv. · Profesionalizovať miestne služby a zdokonaliť projektové riadenie. · Podporovať činnosti spolupráce marockých územných celkov a Výboru regiónov EÚ. 2.3 Reforma súdnictva Reforma súdnictva a posilnenie jeho nezávislosti · Posilniť nezávislosť a účinné fungovanie súdneho zboru a zriadiť Najvyššiu súdnu radu. · Uskutočňovať reformy potrebné na zabezpečenie nezávislosti sudcov, najmä pokiaľ ide o ich menovanie, kariérny postup, odchod do dôchodku a disciplínu. · Revidovať štatút súdneho zboru a súdnych úradníkov, ako aj právny rámec upravujúci jednotlivé profesie v súdnictve. · Zlepšiť prístup k spravodlivosti pre všetkých a v prípadoch stanovených zákonom zabezpečiť jeho bezplatnosť pre tých, ktorí nedisponujú dostatočnými finančnými prostriedkami. · Zaručiť právo na spravodlivý proces, zásadu prezumpcie neviny a právo na účinný opravný prostriedok. · V súlade s medzinárodnými štandardmi dokončiť nový trestný zákonník, revidovať trestný poriadok a občiansky súdny poriadok. · Zriadiť národné stredisko pre dohľad nad kriminalitou. · Vypracovať alternatívne spôsoby urovnávania sporov, ako napríklad mediáciu, rozhodcovské konanie a zmierovací postup, a uplatňovať náhradné tresty namiesto výkonu trestu odňatia slobody spolu so systémom asistencie obvineným. · Pokračovať v dekoncentrácii súdnych orgánov, revidovať územné rozloženie a organizáciu súdnych orgánov. · Zjednodušiť a zlepšiť súdne konania vrátane skrátenia trvania konaní a procesov s cieľom umožniť, aby sa rozsudky mohli vydať a vykonať v primeranej lehote. · Zlepšiť súdnu asistenciu osobám s obmedzenou osobnou slobodou v súlade so zákonom. · Zdokonaliť odbornú prípravu sudcov a iných súdnych pracovníkov v týchto oblastiach: ľudské práva, medzinárodné dohody, práva obvinených a obchodné právo. · Posilniť útvary pre rodinné záležitosti na prvostupňových súdoch v záujme napomáhania uplatňovania zákona o rodine. · Posilniť kapacity súdneho zboru s pôsobnosťou pre maloletých a útvarov justičnej polície so špecializáciou na problematiku maloletých. · Posilniť kapacity a sociálnu podpornú sieť – sociálnych pracovníkov a zariadení sociálnej kurately alebo reedukačných zariadení pre maloletých. · Zabezpečiť uplatňovanie medzinárodných noriem v oblasti súdneho systému pre maloletých, najmä minimálnych pravidiel OSN z roku 1985 týkajúcich sa výkonu súdnictva vo vzťahu k maloletým osobám (Pekingské pravidlá) a usmernení OSN na predchádzanie trestnej činnosti maloletých z roku 1990 (usmernenia z Rijádu). Zlepšiť väzenské podmienky · Zabezpečiť, aby sa v plnej miere dodržiavali práva osôb s obmedzenou osobnou slobodou počas celého trvania obmedzenia ich osobnej slobody. · Inštitucionálne posilnenie všeobecnej delegácie pre väzenskú správu a opätovné začlenenie, najmä z hľadiska odbornej prípravy, ochrany práv osôb vo výkone trestu odňatia slobody (v snahe zlepšiť väzenské podmienky), boja proti preplneniu väzníc a opätovného začlenenia osôb po výkone trestu odňatia slobody do spoločnosti. · Zabezpečiť fyzickú a morálnu nedotknuteľnosť každého človeka a posilniť boj proti beztrestnosti v prípade porušenia tejto nedotknuteľnosti, a to aj v rámci záväzkov vyplývajúcich z medzinárodného Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu. · Zabezpečiť odbornú prípravu vedúcich pracovníkov a dozorcov zvyšovaním ich odborných znalostí v oblasti pedagogiky, bezpečnosti a ľudských práv. · Zriadiť nové vzdelávacie strediská vo väzenských zariadeniach. · Spolupracovať na skvalitňovaní opätovného začlenenia osôb po výkone trestu odňatia slobody do spoločnosti. · Zlepšovať väzenské podmienky znižovaním preplnenosti zariadení, a to prostredníctvom programu výstavby a rekonštrukcie väzníc. · Pristúpiť k dekoncentrácii zriadením deviatich oblastných riaditeľstiev pre decentralizovanú miestnu správu väzenských zariadení. 2.4 Podpora a ochrana ľudských práv a základných slobôd Zabezpečovať dodržiavanie, podporu a ochranu ľudských práv a základných slobôd v súlade s medzinárodnými normami · Pokračovať v úsilí o harmonizáciu marockej legislatívy s medzinárodnými normami v oblasti ľudských práv. · Priznať náležite ratifikovaným a uverejneným medzinárodným dohovorom prednosť pred vnútroštátnym právom a zosúladiť vnútroštátne právo s takýmito dohovormi (preambula ústavy). · Dokončiť proces transpozície a implementácie Opčného protokolu k Dohovoru o odstránení všetkých foriem diskriminácie žien (CEDEF). · Implementovať odporúčania Výboru na odstránenie rasovej diskriminácie (CERD) vyhlásené na jeho 77. zasadnutí v Ženeve v auguste 2010 v nadväznosti na preskúmanie periodickej správy venovanej Maroku. · Uložiť v OSN prístupové nástroje Maroka k Prvému opčnému protokolu k Medzinárodnému paktu o občianskych a politických právach (PIDCP) v súvislosti s postupom podávania sťažností, k Opčnému protokolu k Dohovoru o odstránení všetkých foriem diskriminácie žien a k Opčnému protokolu k Dohovoru proti mučeniu. · Ratifikovať Medzinárodný dohovor o ochrane všetkých osôb pred nedobrovoľným zmiznutím. · Zabezpečiť, aby Maroko pokračovalo vo vykonávaní odporúčaní všeobecného pravidelného preskúmania Rady OSN pre ľudské práva. · Preskúmať možnosť stáleho pozvania Maroka na osobitné konania OSN. · Pokračovať v konzultáciách s cieľom ratifikovať Rímsky štatút Medzinárodného trestného súdu. · Zvýšiť zákonnú ochranu práva na život a zachovávať faktické moratórium trestu smrti a súčasne pokračovať v dialógu o revízii ustanovení trestného zákona s cieľom zrušiť trest smrti a o pristúpení k Druhému opčnému protokolu PIDCP. · Pokračovať vo vykonávaní súboru odporúčaní inštancie pre rovnosť a zmierenie, najmä vo vykonávaní vnútroštátnej stratégie boja proti beztrestnosti. · Prijať a vykonávať vnútroštátny akčný plán v oblasti demokracie a ľudských práv. · Zintenzívniť dialóg a spoluprácu v oblasti boja proti rasizmu a xenofóbii. · Prijať a vykonávať ústavný zákon, ktorým sa berberský jazyk (amazighe) stanoví za úradný jazyk rovnako ako arabský jazyk. · Posilniť úsilie zamerané na podporu a zachovanie kultúrnych práv rôznych zložiek marockej spoločnosti (najmä úsilie už začaté v audiovizuálnej oblasti) a na zabezpečenie ochrany dialektov, ktorými sa hovorí v Maroku. Zriadiť na tieto účely Národnú radu pre marocké jazyky a kultúru. · Zaručiť slobodu vierovyznania. · Podporiť boj proti všetkým formám diskriminácie v súlade s článkom 26 PIDCP. 2.5 Sloboda prejavu, a to aj v audiovizuálnej oblasti, a sloboda združovania a zhromažďovania Zaistiť ochranu základných slobôd v súlade s medzinárodnými normami · Posilňovať záruky slobody prejavu v súlade s medzinárodnými normami. · Prijať nový tlačový zákon zodpovedajúci medzinárodným normám v oblasti ľudských práv a podporiť vypracovanie etického kódexu pre novinárov a jeho uplatňovanie; zvážiť obmedzenie, prípadne zrušenie opatrení zahŕňajúcich odňatie slobody novinárov a zaručiť ochranu zdrojov pri výkone ich povinností. · Účinne uplatňovať samoreguláciu tlače pri súčasnom zabezpečení striktného rešpektu k demokracii a dodržiavania etických a deontologických pravidiel v súlade s medzinárodnými štandardmi. · Dokončiť zriadenie Národnej tlačovej rady. · Zavádzať reformy napomáhajúce pluralitu médií a ich nezávislosť, predovšetkým z finančného hľadiska, vrátane liberalizácie trhu v oblasti médií a reklamy. · Posilňovať postavenie Vysokého úradu pre audiovizuálnu komunikáciu pri napredovaní procesu liberalizácie audiovizuálnej oblasti a podpore pluralizmu médií a pluralitného vyjadrovania názorových a myšlienkových prúdov. · Upevňovať externý audiovizuálny pluralizmus (pluralitu prevádzkovateľov) a interný audiovizuálny pluralizmus (obsahovú pluralitu) s cieľom zaistiť potrebné prostriedky na produkciu rôznorodého obsahu, a konkrétnejšie na zriadenie profesionálneho a efektívneho audiovizuálneho informačného systému. · Prijať a vykonávať legislatívne opatrenia týkajúce sa práva na prístup k informáciám, ktoré má k dispozícii verejná správa, volené inštitúcie a orgány poverené verejnou službou. · Zriadiť mediačné mechanizmy predchádzajúce súdnemu konaniu v spojitosti s trestnými činmi v tlačovej oblasti. · Účinne uplatňovať platné právne predpisy o práve na združovanie a posilňovať možnosti podania opravného prostriedku voči rozhodnutiam alebo zanedbaniu povinností verejnej správy. · Zmeniť zákon týkajúci sa demonštrácií na verejnom priestranstve a verejných zhromaždení v zmysle optimálneho nastavenia medzi dodržiavaním verejného poriadku a ochranou základných práv a slobôd. · Prijať a uplatňovať ústavný zákon o podrobných pravidlách výkonu práva na štrajk v spolupráci so sociálnymi partnermi. 2.6 Podpora práv žien Podporovať občianske, politické, sociálne a ekonomické práva žien a rodovú rovnosť vo všetkých oblastiach · Vykonávať CEDEF a zásadu rovnosti práv a slobôd v občianskej, politickej, ekonomickej, sociálnej, kultúrnej, vzdelávacej a environmentálnej oblasti. · Usilovať sa o rovnomerné zastúpenie mužov a žien a o zriadenie Úradu pre rovnomerné rodové zastúpenie a bojovať proti všetkým formám diskriminácie. · Vykonávať „vládny program pre rovnosť 2011 – 2015“ mužov a žien ako vládny akčný plán na zavedenie rodovej rovnosti vo verejných politikách. · Uplatňovať závery euro-stredomorskej schôdze o postavení ženy v spoločnosti (Marrákeš, november 2009). · Zavádzať a posilňovať mechanizmy a štruktúry na podporu a ochranu práv žien. · Pokračovať v zavádzaní mechanizmov a prostriedkov, aby príslušné subjekty dôkladnejšie uplatňovali zákon o rodine, pokračovať v úsilí o osvetu a odbornú prípravu sudcov v problematike zásad a cieľov zákona o rodine a posilňovať senáty pre rodinné záležitosti o zodpovedajúce materiálne a ľudské zdroje. · Zriadiť a prevádzkovať Fond rodinnej solidarity. · Dokončiť legislatívny rámec v oblasti boja proti násiliu páchanému na ženách (v rámci reformy trestného práva a prijatia zákona proti násiliu na ženách). · Dôraznejšie uplatňovať opatrenia týkajúce sa rovnosti stanovené v zákonníku práce. 2.7 Podpora práv detí a zraniteľných osôb, najmä zdravotne postihnutých. Zabezpečiť ochranu práv detí a zdravotne postihnutých osôb v súlade s medzinárodnými normami · Posilňovať kontrolné mechanizmy na účinné uplatňovanie zákonníka práce, v ktorom sa zakazuje práca detí mladších ako 15 rokov, v súlade s dohovormi 182 a 138 Medzinárodnej organizácie práce (MOP). · Prijať a uplatňovať zákon o podmienkach zamestnávania a práce zamestnancov v domácnosti. · Všeobecne uplatňovať režim zdravotnej pomoci najodkázanejším osobám. · Prijať a uplatňovať zákon o právach zdravotne postihnutých osôb. · Zriadiť poradný výbor pre rodinu a deti a poradný výbor pre mládež a pre činnosť združení. 2.8 Spolupráca Maroka, EÚ a Rady Európy Rozvoj spolupráce medzi Marokom, EÚ a Radou Európy, predovšetkým v oblastiach odbornej pôsobnosti Rady Európy, a určenie súčinnosti medzi líniami tejto spolupráce a opatreniami podniknutými v rámci partnerstva Maroko – EÚ · Podnietiť spoluprácu medzi CNDH Maroka a komisárom Rady Európy pre ľudské práva v oblasti podpory dodržiavania ľudských práv. · Zabezpečiť postupné pristúpenie Maroka k relevantným dohovorom Rady Európy v oblasti základných práv, na ktorých je možná účasť nečlenských krajín Rady Európy, v súlade s postupmi Rady Európy týkajúcimi sa pristúpenia, najmä: – Dohovor o počítačovej kriminalite a dodatkový protokol k nemu, – Dohovor o boji proti obchodovaniu s ľuďmi, – Dohovor o výkone práv detí, – Dohovor o ochrane detí pred sexuálnym vykorisťovaním a sexuálnym zneužívaním, – Dohovor o praní špinavých peňazí, vyhľadávaní, zaistení a konfiškácii ziskov z trestnej činnosti a o financovaní terorizmu, – dohovory o boji proti korupcii a dodatkový protokol, – Dohovor Rady Európy o predchádzaní terorizmu, – Európsky dohovor o vzájomnej pomoci v trestných veciach a druhý dodatkový protokol k nemu, – Európsky dohovor na zabránenie mučenia a neľudského či ponižujúceho zaobchádzania alebo trestania, – Dohovor o ochrane jednotlivcov pri automatizovanom spracovaní osobných údajov, – dohovory týkajúce sa audiovizuálnej komunikácie a podpory pristúpeniu Maroka k Európskemu audiovizuálnemu informačnému úradu. · Vykonávať program trojstrannej spolupráce. · Pokračovať vo vykonávaní štatútu „partnera pre demokraciu“ v Parlamentnom zhromaždení Rady Európy. · Podporovať činnosti spolupráce marockých územných celkov a Kongresu miestnych a regionálnych samospráv Rady Európy. · Zabezpečiť, aby Maroko využívalo odborné znalosti Európskej komisie pre demokraciu prostredníctvom práva (Benátska komisia), ktorej členom je od roku 2007. · Zbližovať právny rámec Maroka s právnym rámcom Rady Európy v oblasti ľudských práv. 2.9 Boj proti korupcii Spolupráca v oblasti boja proti korupcii · Vykonávať dohovor OSN a iné relevantné nástroje v oblasti predchádzania korupcii a boja proti korupcii. · Pokračovať v spolupráci s OECD v oblasti predchádzania korupcii a boja proti korupcii. · Pokračovať v aktualizácii a harmonizácii marockých právnych predpisov v oblasti predchádzania korupcii a boja proti korupcii. · Vykonávať akčný plán vnútroštátnej stratégie na predchádzanie korupcii a boj proti korupcii. · Posilňovať verejné kapacity na objektívne zhodnotenie politík vedených v oblasti predchádzania korupcii a boja proti korupcii. · Vypracovať územné rozvrhnutie rizík korupcie dvojakou metódou, regionálnou a sektorovou. · Posilniť transparentnosť, zjednodušiť a elektronizovať postupy na úrovni verejnej správy, ako aj realizovať ciele elektronickej verejnej správy. · Posilniť inštitúcie zodpovedné za inšpekciu, kontrolu, monitorovanie a predkladanie účtov, aby sa zabezpečila hlavne transparentnosť ich rozhodnutí, a nadväzovať medzi nimi koordinačné styky. · Posilňovať pravidlá pre integritu a transparentnosť v správe verejných financií, delegovanej správe verejných služieb, zadávaní a vykonávaní verejných zákaziek. · Zriadiť vnútroštátny orgán pre bezúhonnosť a boj proti korupcii a posilniť jeho úlohu, nezávislosť a kapacity. · Posilniť zapojenie občianskej spoločnosti do predchádzania korupcii. · Napomáhať zriaďovanie stredísk právnej pomoci v oblasti boja proti korupcii. · Posilňovať finančné súdy vrátane dvora audítorov. · Uplatňovať zákon o ochrane obetí korupcie a informátorov, ktorí oznámia korupciu. Maroko bude v záujme dosiahnutia všetkých cieľov zahrnutých v časti „PRIESTOR SPOLOČNÝCH HODNôT“ pokračovať v úsilí o zvýšenie povedomia všetkých aktérov a vnútroštátnych činiteľov, pokiaľ ide o dôležitosť toho, aby sa inšpirovali zásadami a hodnotami stanovenými v Dohovore o ochrane ľudských práv Rady Európy, Charte základných práv Európskej únie a čiastkových dohodách Rady Európy, ako aj v príslušných európskych smerniciach v tejto oblasti. Orientačný zoznam európskych právnych ustanovení, ktoré je pri tom potrebné zohľadniť, sa uvádza v prílohe k tomuto dokumentu (pozri prílohu I). Toto úsilie o zvýšenie povedomia sa bude zároveň zameriavať na to, aby vnútroštátny zákonodarca zohľadňoval tieto hodnoty a zásady pri vypracúvaní vnútroštátnych právnych predpisov. 3. SPOLUPRÁCA V OBLASTI SPRAVODLIVOSTI A BEZPEČNOSTI 3.1 Súdna spolupráca v otázkach občianskeho a trestného práva Prijatie právnych predpisov pre právnu spoluprácu medzi štátmi · Vykonávať hlavné medzinárodné dohovory, ako napríklad: – Dohovor Haagskej konferencie z roku 1965 o doručovaní súdnych a mimosúdnych písomností v cudzine v občianskych a obchodných veciach, – Dohovor Haagskej konferencie z roku 1970 o vykonávaní dôkazov v cudzine v občianskych a obchodných veciach, – Dohovor Haagskej konferencie z roku 1980 o občianskoprávnych aspektoch medzinárodných únosov detí, – Haagsky dohovor o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa z roku 1996. · Zintenzívniť dialóg o medzinárodnej ochrane detí a otázkach rodinného práva v súvislosti s účasťou Maroka na súdnej konferencii o rodinných problémoch v cezhraničnom kontexte, „maltskom procese“, začatom Haagskou konferenciou medzinárodného práva súkromného. · Realizovať konkrétne riešenia na predchádzanie konfliktom o rodičovskej zodpovednosti, a najmä únosom detí, a na ich zvládanie a riešenie. · Uzavrieť dohodu o spolupráci medzi Marokom a Európskou jednotkou pre súdnu spoluprácu (Eurojust) so zreteľom na požiadavky v oblasti ochrany osobných údajov. 3.2 Policajná spolupráca Pokračovať v rozvíjaní spolupráce medzi policajnými orgánmi Maroka a členských štátov · Podporovať policajnú spoluprácu, pokiaľ ide o vhodné postupy. · Uzavrieť dohodu o strategickej spolupráci medzi príslušnými marockými orgánmi a Európskym policajným úradom (Europol). · Uzavrieť dohodu o spolupráci medzi Marokom a Európskou policajnou akadémiou (CEPOL) a zabezpečiť účasť Maroka na činnostiach odbornej prípravy CEPOL-u. · Zriadiť Vyšší úrad na boj proti kriminalite. 3.3 Spolupráca v oblasti boja proti terorizmu Pokračovať v rozvíjaní a utužovaní spolupráce v oblasti predchádzania terorizmu a boja proti terorizmu · Utužovať spoluprácu v oblasti predchádzania terorizmu a boja proti terorizmu, a to na úrovni prevencie, spravodajstva a súdnej a policajnej spolupráce. · Pokračovať vo vykonávaní rezolúcií Rady bezpečnosti OSN 1988/11, 1989/11 a 1373/01 a ratifikovať všetky príslušné medzinárodné dohovory a protokoly. · Pokračovať v spolupráci v rámci pracovnej skupiny pre boj proti terorizmu (COTER).. · Vykonávať právne predpisy v oblasti boja proti terorizmu vrátane právnych predpisov o predchádzaní financovaniu terorizmu a boja proti financovaniu terorizmu pri súčasnom garantovaní dodržiavania ľudských práv. 3.4 Spolupráca v oblasti boja proti organizovanej trestnej činnosti Ratifikovať a vykonávať medzinárodné nástroje na boj proti organizovanej trestnej činnosti · Vykonávať Dohovor Organizácie Spojených národov proti nadnárodnému organizovanému zločinu a jeho doplňujúce protokoly proti pašovaniu migrantov po súši, po mori a letecky, proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, ako aj doplňujúci protokol o prevencii, potláčaní a trestaní obchodovania s ľuďmi, osobitne so ženami a deťmi. · Vypracovať právne predpisy podľa relevantných medzinárodných noriem a nástrojov. · Vypracovať právne predpisy o predchádzaní obchodovaniu s ľuďmi a boji proti obchodovaniu s ľuďmi podľa medzinárodných štandardov a nástrojov. · Posilniť opatrenia zamerané na najzraniteľnejšie skupiny (ženy a deti). · Zabezpečovať odbornú prípravu v oblasti mechanizmov predchádzania organizovanej trestnej činnosti a boja proti nej, najmä pokiaľ ide o obchodovanie s ľuďmi, vrátane identifikácie a ochrany obetí obchodovania s ľuďmi a pomoci týmto obetiam. · Zdokonaľovať nástroje na analýzu povahy tohto trestného činu, spôsobov prevádzačstva, obchodovania a využívania. · Vymieňať si informácie a postupy v oblasti predchádzania počítačovej kriminalite a boja proti nej. Vyvíjať metódy boja proti obchodovaniu s ľuďmi · Posilňovať celkovú stratégiu zameranú na náborárov, osoby, ktoré prepravujú a prechovávajú migrantov, vykorisťovateľov, iných sprostredkovateľov, klientov a príjemcov. · Začať poskytovať osobitnú odbornú prípravu pre sudcov, príslušníkov policajného zboru a pracovníkov poverených kontrolou hraníc. 3.5 Boj a prevencia proti drogám vrátane obchodovania s drogami Posilniť boj proti obchodovaniu s drogami, a to aj proti tranzitu a vývozu, a proti drogovej závislosti, najmä prevenciou, v rámci vykonávania jednotlivých častí vnútroštátnej stratégie boja proti drogám · Posilňovať vnútroštátnu stratégiu boja a prevencie proti drogám vrátane opatrení na znižovanie dopytu, ponuky, preventívnych opatrení a opatrení zameraných na rozvoj regiónov. · Pokračovať v dialógu o boji a prevencii proti drogám. · Začať opatrenia v spolupráci s Európskym monitorovacím centrom pre drogy a drogovú závislosť (EMCDDA), predovšetkým v záujme súčinnosti s národným monitorovacím strediskom pre drogy a drogovú závislosť. · Začať poskytovať špecializovanú odbornú prípravu pre agentúry a pracovníkov poverených presadzovaním zákona (najmä príslušníkov policajného zboru), prevzatím do starostlivosti a liečením. · Posilňovať kapacity vnútroštátneho výboru pre drogy. · Spolupracovať v rámci napredovania procesu likvidácie pestovania marihuany a vykonávania programu alternatívneho rozvoja. · Vypracovať zo strany Maroka programy prevencie, liečenia a rehabilitácie drogovo závislých, a to aj v spolupráci s príslušnými orgánmi Rady Európy. · Posilňovať osobitné štruktúry umožňujúce zabezpečiť osobám v situácii drogovej závislosti zdravotnú a sociálnu starostlivosť. · Spolupracovať pri vypracúvaní noriem v oblasti zneužívania chemických prekurzorov a iných látok používaných na výrobu drog. 3.6 Pranie špinavých peňazí a hospodárska a finančná trestná činnosť Zintenzívniť úsilie a spoluprácu proti praniu špinavých peňazí a financovaniu terorizmu · Vykonávať článok 61 dohody o pridružení. · Vymieňať si informácie o európskych právnych predpisoch, postupoch, typológii a medzinárodných nástrojoch (najmä odporúčania Finančnej akčnej skupiny, FATF) v oblasti predchádzania praniu špinavých peňazí a financovaniu terorizmu a boja proti praniu špinavých peňazí a financovaniu terorizmu. · Pokračovať vo vypracúvaní legislatívneho a regulačného rámca v oblasti predchádzania praniu špinavých peňazí a financovaniu terorizmu a boja proti praniu špinavých peňazí a financovaniu terorizmu v súlade so zásadami a odporúčaniami FATF. · Posilniť vnútroštátny mechanizmus na predchádzanie praniu špinavých peňazí a financovaniu terorizmu a boj proti praniu špinavých peňazí a financovaniu terorizmu. · Zintenzívniť výmenu informácií medzi európskou sieťou finančných spravodajských jednotiek (Financial Intelligence Unit, FIU) a marockým systémom, najmä v rámci Egmontskej skupiny. · Vypracovať program odbornej prípravy pre sudcov, prokurátorov, príslušníkov policajného zboru a všetky ostatné dotknuté správne orgány v danej oblasti. · Posilniť kapacity a upevniť preventívnu úlohu marockej finančnej spravodajskej jednotky. · Pokračovať v kampaniach na zvyšovanie povedomia v záujme daňových poplatníkov. · Vypracovať postupy na kontrolu a monitorovanie daňových poplatníkov. 3.7 Riadenie hraníc, mobilita osôb a migračná politika, medzinárodná ochrana a azyl Pokračovať v dialógu o migrácii, mobilite a bezpečnosti zameranom najmä na: · lepšiu organizáciu legálnej migrácie, · maximalizovanie pozitívnych vplyvov migrácie na rozvoj, · účinný boj proti nelegálnej migrácii a obchodovaniu s ľuďmi vrátane spolupráce v oblasti readmisie a lepšej kontroly hraníc, · podporu medzinárodnej ochrany a posilnenie azylovej politiky, · podporu a dodržiavanie práv migrantov, a to tak občanov Maroka s pobytom v EÚ, ako aj občanov tretích krajín zdržiavajúcich sa v Maroku, · podporu iniciatív zameraných tak na začlenenie marockých migrantov regulárne vstupujúcich do EÚ, ako aj na opätovné sociálne a profesijné začlenenie Maročanov pri návrate do krajiny pôvodu. Cieľom dialógu je uzavrieť partnerstvo v oblasti mobility, v rámci ktorého si obe strany dohodnú a budú vykonávať mnohé iniciatívy v oblasti migrácie, mobility a bezpečnosti. Opatrenia identifikované prostredníctvom tohto dialógu by okrem iného zahŕňali lepší prístup k legálnym spôsobom migrácie, zmiernenie podmienok udeľovania víz (aj s využitím vízového kódexu EÚ), readmisiu do krajiny pôvodu, ako aj opätovné sociálne a profesijné začlenenie v prípade dobrovoľného návratu. Toto partnerstvo v oblasti mobility je koncipované ako rámec pre dlhodobú spoluprácu, v súlade s celkovým prístupom k otázke migrácie a mobility a marockou politikou v danej oblasti a vychádza z politického dialógu a spolupráce, ktorá sa časom rozvinie na základe existujúcich vzťahov medzi Marokom a EÚ. Rozvíjať medzinárodnú ochranu a azylovú politiku prostredníctvom: · posilňovania marockého legislatívneho a inštitucionálneho rámca v oblasti práva na azyl v súlade s medzinárodnými štandardmi a ustanoveniami ústavy Maroka, · pokračujúceho uplatňovania zásad Ženevského dohovoru o právnom postavení utečencov z roku 1951 a protokolu k nemu z roku 1967, napríklad pokiaľ ide o podrobné pravidlá identifikácie migrantov, ktorí potrebujú medzinárodnú ochranu, uplatňovanie zásady zákazu vrátenia alebo vyhostenia, dôsledky nadobudnutia právneho postavenia utečenca, · posilňovania verejných politík v oblasti migrácie zohľadňovaním potrieb medzinárodnej ochrany a nevyhnutnosti poskytnúť utečencom trvalé riešenia, ktoré by zároveň umožňovali ich začlenenie, · pokračujúcej spolupráce s Úradom vysokého komisára Organizácie Spojených národov pre utečencov (UNHCR) v rámci vykonávania jeho mandátu v Maroku a rozvoja vnútroštátnych štruktúr poverených celým konaním o azyle. 3.8 Ochrana osobných údajov Zabezpečiť vysokú úroveň ochrany osobných údajov v rámci vývoja aplikácií informačnej spoločnosti, verejných databáz a elektronických výmen · Zintenzívniť spoluprácu medzi národnou komisiou pre kontrolu osobných údajov a obdobnými európskymi orgánmi pre kontrolu a spracúvanie osobných údajov. · Chrániť osobné údaje v súvislosti s rozvojom elektronického obchodu (elektronický podpis, správa názvov domén). 4. Zbližovanie medzi ľuďmi 4.1 Parlamentná spolupráca · Posilniť činnosť spoločného parlamentného výboru EÚ – Maroko. · Posilniť technické, organizačné a legislatívne kapacity parlamentu. · Zabezpečovať spoluprácu medzi marockým parlamentom a Európskym parlamentom v záujme posilnenia partnerstva medzi Marokom a EÚ, najmä prostredníctvom vykonávania tohto akčného plánu. 4.2 Podporovanie sietí na výmenu názorov a konzultácie medzi aktérmi občianskej spoločnosti a zapájanie nových aktérov · Posilňovať organizačné, riadiace a lobistické kapacity marockých združení. · Podnecovať kontakty medzi marockými a európskymi MVO. · Uľahčiť prístup občianskej spoločnosti, najmä mládežníckych združení a stredísk, k novým informačným a komunikačným technológiám. · Posilňovať úlohu agentúr pre regionálny rozvoj pri vykonávaní programov spolupráce, výmene skúseností a posilňovaní kapacít aktérov občianskej spoločnosti. · Pristúpiť k intenzívnejšiemu dialógu medzi EÚ a (vrátane Agentúry pre základné práva) a Národnej rady pre ľudské práva Maroka. 4.3 Vytváranie vzťahov medzi územnými samosprávami Maroka a EÚ, ako aj s Výborom regiónov · Posilňovať kontakty medzi marockými a európskymi územnými samosprávami v rámci Európsko-stredomorského zhromaždenia miestnych a regionálnych samospráv (ARLEM). · Podporovať územné samosprávy vo vypracúvaní projektov spolupráce, najmä prostredníctvom rozvojových agentúr. · Podporovať viacúrovňovú správu vecí verejných, ako aj súčinnosť rôznych inštitucionálnych stupňov. · Posilňovať územné orgány a zavádzať programy modernizácie a odbornej prípravy miestnych a regionálnych správnych orgánov. 4.4 Spolupráca medzi Hospodárskou a sociálnou radou Maroka a Európskym hospodárskym a sociálnym výborom Utužovať väzby a podporovať štruktúrovanú spoluprácu medzi Hospodárskou a sociálnou radou Maroka a Európskym hospodárskym a sociálnym výborom · Zavádzať štruktúrovanú spoluprácu a viesť pravidelný dialóg medzi oboma inštitúciami. · Podporovať sociálny dialóg medzi sociálnymi partnermi a organizáciami marockej občianskej spoločnosti a s organizáciami EÚ. · Vymieňať si informácie, publikácie a databázy tak, aby to v oboch inštitúciách napomáhalo zdokonaľovanie činností a obohatenie diskusií. · Organizovať spoločné konferencie o témach spoločného záujmu. 4.5 Spolupráca medzi inštitútom mediátorov a európskym mediátorom Zavádzať štruktúrovanú spoluprácu a viesť pravidelný dialóg medzi oboma inštitútmi. · Zdokonaľovať odborné znalosti v oblasti mediácie. · Vypracovať akčný program týkajúci sa prerokúvaného dohovoru, najmä: – mechanizmov posilňovania práv občanov voči verejnej správe, – mechanizmov na dosiahnutie morálnejšieho verejného sektora, – mechanizmov šírenia kultúry ľudských práv a zásad dobrej správy vecí verejných. · Koordinovať činnosti oboch inštitútov v rámci medzinárodných inštancií. 4.6 Spolupráca v oblasti kultúry · Dokončiť postup ratifikácie a vykonávania Dohovoru UNESCO o ochrane a podpore rozmanitosti kultúrnych prejavov z roku 2005. · Posilniť kultúrnu spoluprácu v prospech podpory medzikultúrneho dialógu. · Zasadzovať sa v rámci medzinárodných fór (ako UNESCO) o podporu a ochranu kultúrnej rozmanitosti. · Podporovať dialóg a spoluprácu v oblasti zachovania a zhodnocovania historického/kultúrneho dedičstva a rozvoj kultúrnych odvetví. · Zintenzívniť účasť Maroka na programoch kultúrnej spolupráce v stredomorskom regióne (Euromed Heritage a Euromed Audiovisuel), a to zapojením príslušných marockých inštancií, napríklad vysokého úradu pre audiovizuálnu komunikáciu (Haute Autorité de la Communication Audiovisuelle, HACA), kráľovského ústavu pre berberskú kultúru (Institut Royal de la Culture Amazighe, IRCAM), Rady marockého spoločenstva v zahraničí (Conseil de la communauté marocaine à l’étranger, CCME) atď. · Modernizovať a zlepšiť riadenie sektora kultúry (verejného aj súkromného). · Rozvíjať úlohu Maroka pri podpore medzikultúrneho dialógu prostredníctvom posilnenia kultúrnych odvetví s cieľom zintenzívnenia produkcie a šírenia audiovizuálnych obsahov vyjadrujúcich predovšetkým spoločné hodnoty a ciele s EÚ. · Spolupracovať s Centrom Sever-Juh Rady Európy. · Spolupracovať na prepracúvaní marockého vnútroštátneho plánu pre Alianciu civilizácií. B. SMEROM K SPOLOČNÉMU HOSPODÁRSKEMU PRIESTORU 5. Hospodárska a sociálna reforma 5.1 Makroekonomický rámec Upevňovať dosiahnutý pokrok s cieľom zlepšovať makroekonomickú výkonnosť a podporovať rast, zamestnanosť a rozvoj · Pokračovať v upevňovaní stability makroekonomického rámca, a to aj podporovaním udržateľného stavu bežných účtov a rozvojom zahraničného obchodu hospodárstva. · Pokračovať v obozretnej rozpočtovej politike s cieľom dosiahnuť rozpočtovú konsolidáciu v strednodobom horizonte a udržateľnosť verejných financií. · Pokračovať v politike znižovania verejného dlhu. · Posilňovať prevádzkové kapacity centrálnej banky pri vykonávaní politiky dohľadu nad bankovým systémom a kontroly inflácie. · Posilniť systém finančného hospodárenia, najmä výmenou odborných znalostí. · Diverzifikovať zdroje hospodárskeho rastu. · Pokračovať v reforme verejnej správy. · Pokračovať v úsilí o reformu režimu dotovania cien energií a určitých potravinárskych výrobkov tak, aby sa znížilo rozpočtové zaťaženie a zabezpečila udržateľnosť verejných financií, pomocou zodpovedajúceho zacielenia predovšetkým v prospech obyvateľstva s nízkymi príjmami. 5.2 Zdaňovanie Pokračovať v zavádzaní daňovej politiky a daňovej správy v súlade s medzinárodnými a európskymi normami Zabezpečiť úroveň verejných príjmov a spravodlivejšie nastaviť daňový systém · Pokračovať v ozdravovaní režimov odchýlok a obmedziť zavádzanie nových oslobodení. · Rozšíriť základ dane. · Pokračovať v reforme DPH zjednodušením a zlepšením hospodárskej neutrality tejto dane. · Pokračovať v reforme dane z príjmov. · Rozvíjať daňovú uvedomelosť a postupne zdaňovať neformálny sektor. Modernizácia daňovej správy · Pokračovať v elektronizácii služieb poskytovaných Generálnym riaditeľstvom pre dane (DGI). · Pokračovať v procese zjednodušovania daňového systému, najmä v harmonizácii lehôt na podávanie daňových priznaní, opravných prostriedkov alebo sankčných lehôt. · Zlepšovať účinnosť a efektívnosť daňovej kontroly predovšetkým na základe nových prístupov, ako napríklad prístupu vychádzajúceho z rizika v kombinácii so zacielením, a tým, že DGI bude mať k dispozícii automatickú metódu programovania auditu a kontroly. · Zdokonaliť systémy vnútornej kontroly: vysledovateľnosť rozhodnutí, vnútorné postupy riadenia, audit a kontrola riadenia, nástroj na sledovanie ukazovateľov výkonnosti, prehľad výsledkov atď. · Zlepšiť kvalitu služieb všeobecne a styku s verejnosťou obzvlášť. Spolupracovať v daňovej oblasti a postupne smerovať ku konvergencii s európskym režimom dane z príjmov právnických osôb · Pokračovať v dialógu o vykonávaní zásad dobrej daňovej správy vrátane kódexu správania EÚ v oblasti zdaňovania podnikov a prehlbovať tento dialóg. · Vykonávať Euro-stredozemskú chartu pre podnikanie v rovine zdanenia priaznivého pre investície. · Zabezpečiť odbornú prípravu vedúcich pracovníkov DGI. 5.3 Riadenie a kontrola verejných financií Zvyšovať transparentnosť, účinnosť a efektívnosť spôsobov programovania, riadenia, vykonávania a kontroly verejných výdavkov Pokračovať vo vykonávaní racionálnej správy verejných financií · Prijať nový ústavný zákon týkajúci sa pripravovaného finančného zákona, ktorým sa zavedú zásady: – viacročného plánovania, – riadenia zameraného na dosahovanie výsledkov, – rozpočtovej transparentnosti pomocou prepracovania rozpočtovej štruktúry sústredenej na koncepciu programov, – rozpočtovej udržateľnosti zavedením nových pravidiel, – významnejšej a konkrétnejšej úlohy parlamentu v rozpočtovom procese. Pokračovať v modernizácii systémov účtovníctva verejných financií s postupným začleňovaním akruálneho princípu · Zovšeobecniť systém informovania o správe verejných výdavkov. · Posilniť administratívne (najmä dekoncentrované) a správne kapacity poverené riadením rozpočtu. · Modernizovať systém riadenia miestnych verejných financií. Modernizovať systém internej kontroly verejných výdavkov · Pokračovať v posilňovaní kapacít príslušných správnych orgánov [Generálny inšpektorát financií – Inspection général des finances (IGF), Generálny inšpektorát ministerstiev – Inspection générale des ministères (IGM), Generálny inšpektorát územných správnych orgánov – Inspection générale des administrations territoriales (IGAT)] pre audit a kontrolu správnosti a výkonnosti verejných výdavkov. · Pokračovať v postupnom zbližovaní s medzinárodnými normami a metodikami [Medzinárodná federácia účtovníkov – Fédération internationale des experts-comptables (IFAC), Inštitút interných audítorov – Institut des auditeurs internes (IIA), Medzinárodná organizácia najvyšších kontrolných inštitúcií na kontrolu verejných výdavkov – Organisation Internationale des Institutions Supérieures de Contrôle des Finances Publiques (INTOSAI)], ako aj s najlepšími postupmi EÚ v oblasti kontroly a auditu verejných príjmov a výdavkov. · Vykonávať právne predpisy o zodpovednosti manažérov (príkazcov), kontrolórov a účtovníkov vo verejnej sfére. · Posilňovať kapacity pre účinnejšie vykonávanie právnych predpisov o štátnej finančnej kontrole verejných podnikov. · Vymieňať si skúsenosti a odborné poznatky medzi marockými inštitúciami pre kontrolu a audit verejných financií a obdobnými európskymi inštitúciami. Posilňovať systém externej kontroly verejných výdavkov · Posilniť kapacity dvora audítorov. · Vymieňať si skúsenosti medzi marockým dvorom audítorov a inštitúciami členských štátov EÚ pre externú kontrolu. · Upevňovať rozpočtovú demokraciu posilňovaním právomocí a kapacity parlamentu na preskúmanie každoročných finančných zákonov v štádiu prijímania a implementácie. 5.4 Štrukturálne reformy zamerané na konkurencieschopnosť marockého hospodárstva Štrukturálna reforma a pokrok smerom k fungujúcemu a konkurencieschopnému trhovému hospodárstvu · Pokračovať v reformách na zlepšenie podnikateľského prostredia vrátane prebiehajúcich prác na charte týkajúcej sa investícií a hmotných infraštruktúrach s cieľom podporiť investície, zvýšiť konkurencieschopnosť a rozvíjať zamestnanosť. · Zriadiť mechanizmus rýchleho varovania a konzultácie, pokiaľ ide o opatrenie s dosahom na obchod a investície. · Zaviesť riadiacu schému pre integrované priemyselné platformy a komerčné zóny v rámci národného paktu pre rozvoj priemyslu a plánu Rawaj pre obchod a distribúciu. · Zlepšovať sprístupňovanie priemyselných a komerčných pozemkov. · Pokračovať vo vykonávaní opatrení zameraných na zvýšenie produktivity a odbornú prípravu pracovnej sily v ťažiskových sektoroch hospodárstva, najmä v sektoroch stanovených v národnom pakte pre rozvoj priemyslu (letecký priemysel, automobilový priemysel, elektronika, offshoring, poľnohospodársky a potravinársky priemysel a textilný priemysel). · Realizovať strategické a obchodné štúdie, aby sa umožnil rozvoj priemyselných sektorov a nových segmentov činnosti. 5.5 Zamestnanosť (vrátane základných sociálnych práv a základných pracovných noriem) a sociálna politika Posilniť dialóg a spoluprácu v oblasti zamestnanosti, sociálnej politiky a rovnosti žien a mužov Podporovať rovnosť žien a mužov · Aktívne podporovať rovnosť žien a mužov na všetkých úrovniach (zamestnanosť, vzdelanie, odborná príprava, podnikanie a rozhodovanie). · Pokračovať v politike rovnomerného zastúpenia a politike odstraňovania stereotypov o ženách a mužoch. · Posilniť ochranu tehotných žien na pracovisku. Posilňovať základné sociálne práva a základné pracovné normy · Vytvárať podmienky, ktoré by viedli k perspektíve ratifikácie Dohovoru č. 87 Medzinárodnej organizácie práce o slobode združovania a ochrane práva odborovo sa organizovať. · Posilňovať kontrolu účinného vykonávania a uplatňovania právnych ustanovení dohovorov 29, 87, 98, 100, 105, 111, 138 a 182 Medzinárodnej organizácie práce. · Posilňovať kontrolné mechanizmy uplatňovania pracovnoprávnych ustanovení vrátane ustanovení upravujúcich detskú prácu. · Pokračovať v rokovaniach s hospodárskymi a sociálnymi partnermi zameraných na prijatie ústavného zákona o vykonávaní práva na štrajk. · Posilňovať zodpovedajúce a nezávislé štruktúry sociálneho dialógu (bipartitného a tripartitného) vrátane kapacít sociálnych partnerov. · Podporovať sociálnu zodpovednosť podnikov a rozvoj podnikateľských postupov, ktoré sú v súlade s Globálnym paktom OSN a tripartitnou deklaráciou MOP o nadnárodných podnikoch a sociálnej politike, ako aj s postupmi OCDE v danej oblasti. · Posilňovať systém podpory a monitorovania zdravia, hygieny a bezpečnosti na pracovisku, a to aj pomocou cielených činností odbornej prípravy, inštitucionalizáciou zásady predbežnej opatrnosti, predchádzaním ohrozeniu pri práci súvisiacemu s narábaním s nebezpečnými alebo toxickými látkami a vzájomnou výmenou vhodných postupov a analýz v tejto oblasti s cieľom znížiť počet pracovných úrazov a chorôb z povolania. · Približovať vnútroštátne právne predpisy všeobecným zásadám európskych smerníc v oblasti predchádzania ohrozeniu pri práci a ochrany bezpečnosti a zdravia, odstránenia rizikových a nehodových faktorov, informovania, konzultácií, vyváženej účasti a odbornej prípravy pracovníkov a ich zástupcov[2] a zabezpečiť ich uplatňovanie národným inštitútom pre životné podmienky pri práci (Institut national des conditions de vie au travail). · Posilniť metódy transparentnej a koherentnej registrácie a spracovania všetkých štatistických údajov o pracovných úrazoch. Vykonávať politiky zamestnanosti, zamestnateľnosti a dôstojnej práce s cieľom vytvárať zamestnanosť a bojovať proti nezamestnanosti. Podporovať prístup k dôstojnému produktívnemu zamestnaniu v rámci oficiálnej ekonomiky. · Rozvíjať politiku zamestnanosti, zamestnateľnosti a dôstojnej práce v Maroku s prihliadnutím na usmernenia európskej stratégie zamestnanosti a akčný rámec vymedzený konferenciou ministrov Euro-Med o zamestnanosti v Marrákeši v novembri 2008, v súlade so zásadami spravodlivosti a sociálnej spravodlivosti, a najmä: – zvyšovať podiel zamestnanosti obyvateľstva v oficiálnom produktívnom sektore, zvyšovať podiel pracujúcich žien a pomer samostatne zárobkovo činných osôb v ekonomicky aktívnom obyvateľstve, – rozvíjať odbornú prípravu na získanie odbornej kvalifikácie (hlavne učňovské vzdelávanie a alternačná odborná príprava) najmä pre mladých ľudí v záujme zlepšenia ich zamestnateľnosti, – zabezpečiť lepšie prispôsobenie kvalifikácií potrebám trhu práce a predovšetkým uľahčiť začlenenie mladých ľudí a žien do produktívnych a oficiálnych pracovných miest, – zaviesť systém hodnotenia a kontroly opatrení na aktívnu podporu zamestnanosti s cieľom zvýšiť ich účinnosť a primeranosť vzhľadom na potreby trhu práce, posilniť kapacity národnej agentúry pre podporu zamestnanosti a pracovných zručností (Agence nationale pour la promotion de l´emploi et des compétences, ANAPEC), – vykonávať integrovaný program dôstojnej práce, keď ho prijme Maroko a MOP, a sledovať ciele a ukazovatele uvedeného programu. Podporovať prijatie a uplatňovanie všeobecného mechanizmu politík sociálnej ochrany a sociálneho začlenenia · Prijať a vykonávať režim odškodnenia v prípade straty zamestnania. · Naďalej nepretržite znižovať podiel obyvateľstva, ktoré sa nachádza v absolútnej alebo relatívnej chudobe alebo v situácii zraniteľnosti. · Naďalej nepretržite znižovať podiel sociálneho vylúčenia (napr. percentuálny podiel obyvateľstva žijúceho v chudobných kolóniách). · Pokračovať v spolupráci, aby Maroko dosiahlo cieľ zníženia chudoby a zlepšenia sociálnej súdržnosti. · Zaručiť všetkým aktívne sociálne začlenenie podporou účasti na trhu práce, najmä v prípade najzraniteľnejších skupín. · Zaviesť konkrétne správne a regulačné opatrenia na sociálnu a profesionálnu integráciu osôb so zdravotným postihnutím. · Rozšíriť povinné zdravotné poistenie na všetky sociálne a profesijné kategórie (najmä samostatne zárobkovo činné osoby, slobodné povolania a študentov). · Vymieňať si vhodné postupy s cieľom rozšíriť rozsah pôsobnosti a zvýšiť úroveň sociálnej ochrany, najmä vo vzťahu k najchudobnejším vrstvám obyvateľstva. · Zaručiť finančnú udržateľnosť systému sociálnej ochrany. Doplniť systém zdravotnej starostlivosti alebo zdravotného poistenia tak, aby mali všetci obyvatelia prístup k základnej zdravotnej starostlivosti na vysokej úrovni (najmä sociálne znevýhodnení občania). · Znižovať priemerné priame výdavky domácností (výdavky v hotovosti), najmä v prípade sociálne najviac znevýhodnených občanov. · Rozšíriť obyvateľstvo, na ktoré sa skutočne vzťahuje systém zdravotného poistenia alebo zdravotnej starostlivosti. Konvergencia: S cieľom vykonať tieto reformy Maroko za pomoci EÚ zohľadní pri zbližovaní v oblasti regulácie príslušné európske smernice, ktoré sa týkajú bezpečnosti a zdravia pri práci (vypracovanie nového legislatívneho a regulačného rámca na predchádzanie profesijným rizikám), rovnosti príležitostí pre ženy a mužov, ochrany proti diskriminácii a pracovného práva, ako aj Chartu základných práv Európskej únie. 5.6 Regionálny a miestny rozvoj · Konsolidovať proces rozvoja na miestnej úrovni: – posilniť inštitucionálne a finančné zdroje obcí, najmä vidieckych („Obce 2015“), – zabezpečiť všeobecné uplatňovanie rozvojových plánov obcí (vypracovanie, prijatie, pravidelná revízia), – podporovať spoluprácu medzi obcami, – modernizovať správu obcí prostredníctvom informatizácie, elektronizácie postupov a zlepšenia kvality služieb poskytovaných občanom, – posilňovať partnerstvo medzi územnými samosprávami, súkromným sektorom a mimovládnymi organizáciami na účely budovania a správy miestnych a regionálnych infraštruktúr a vybavenosti. – mobilizovať daňový potenciál územných samospráv. · Urýchliť zmenšovanie rozdielov medzi jednotlivými regiónmi a medzi vidiekom a mestskými oblasťami: – vymedziť politiky regionálneho rozvoja a politiky zamerané na špecifické oblasti (napr. horské oblasti) a vykonávať tieto politiky, – vypracovať a vykonávať plány regionálneho rozvoja na úrovni 16 regiónov, – znižovať nerovnosti v prístupe k základným sociálnym a hospodárskym infraštruktúram, – posilňovať kapacity subjektov podieľajúcich sa na regionálnom a miestnom rozvoji, – pri budúcich spoločných hodnoteniach (za účasti Maroka a Komisie) vykonávania Euro-stredozemskej charty pre podnikanie a s výhradou dostupného financovania posúdiť, či je táto charta známa a či sa zohľadňuje v celej krajine, a to aj mimo centier hospodárskeho rozvoja, a aké sú jej účinky v jednotlivých regiónoch a na konečných príjemcov, – zintenzívniť spoluprácu medzi Marokom a EÚ prostredníctvom regionálnych a cezhraničných programov v snahe odstraňovať nerovnováhu v rozvoji regiónov a zvyšovať ich prosperitu. 5.7 Sociálny a ľudský rozvoj · Usilovať sa o vyššiu účinnosť projektov Národnej iniciatívy pre ľudský rozvoj (Initiative Nationale pour le Développement Humain, INDH). · Zlepšovať kontrolu a hodnotenie projektov INDH. · Podporovať mikroprojekty, ktoré vedú k vytváraniu pracovných miest a stabilným príjmom. · Zvyšovať zastúpenie žien, mladých ľudí a ľudí s osobitnými potrebami v správnych orgánoch INDH. 5.8 Trvalo udržateľný rozvoj · Zapracovať aspekty týkajúce sa trvalo udržateľného rozvoja z Národnej charty pre životné prostredie a trvalo udržateľný rozvoj pri dokončení rámcového zákona. · Pokračovať v zavádzaní štruktúr a postupov súvisiacich so strategickým plánovaním v oblasti trvalo udržateľného rozvoja, ako aj v koordinácii medzi jednotlivými aktérmi. 6. OBCHOD, TRH A REFORMA PRÁVNYCH PREDPISOV 6.1 Aproximácia legislatívneho rámca Maroka s legislatívnym rámcom EÚ v daných oblastiach · Zaviesť mechanizmus na zmapovanie rozdielov medzi marockou legislatívou a acquis communautaire s cieľom uľahčiť stanovenie vnútroštátneho konvergenčného programu. · Určiť prvoradé oblasti, v ktorých sa majú zbližovať právne predpisy, ako aj potrebné vnútroštátne zdroje a postupnosť vykonávania programu. 6.2 Obchodné vzťahy spolu s uzavretím prehĺbenej a komplexnej dohody o voľnom obchode V súlade s odporúčaniami plánu realizácie Euromed a cieľmi spoločného dokumentu o posilnenom štatúte budú obe strany prednostne pracovať na uzavretí prehĺbenej a komplexnej dohody o voľnom obchode (DCFTA) a v konečnom dôsledku na vytvorení spoločného hospodárskeho priestoru. Vykonávať záväzky prijaté v rámci hlavy II dohody o pridružení (voľný pohyb tovaru) · Monitorovať vykonávanie aspektov týkajúcich sa obchodnej časti dohody o pridružení EÚ – Maroko, najmä s cieľom vzájomného odstránenia obmedzení pri dovoze a vývoze tovaru v jednotlivých colných aj necolných ohľadoch. · Pokračovať v liberalizácii obchodu s tovarom v súlade s sektorovými politikami a prehlbovať ju. · Vykonávať a monitorovať dohodu o liberalizácii obchodu s poľnohospodárskymi výrobkami, spracovanými poľnohospodárskymi výrobkami, rybami a produktmi rybolovu. · Zabezpečovať odbornú prípravu pracovníkov a posilňovať administratívne kapacity v oblasti medzinárodného obchodu. Prispievať k vytváraniu euro-stredozemskej zóny voľného obchodu · Pokračovať vo vykonávaní dohody o voľnom obchode so stredozemskými partnermi na regionálnej, vnútroregionálnej alebo dvojstrannej úrovni. · Uplatňovať a monitorovať vykonávanie dohody o urovnávaní obchodných sporov vrátane podporovania odbornej prípravy hlavných marockých rozhodcov v oblasti medzinárodného obchodu, ktorí by mohli vykonávať funkciu rozhodcu v rámci konania na urovnanie sporu. · Monitorovať vykonávanie Agadirskej dohody vo všetkých oblastiach, na ktoré sa v súčasnosti vzťahuje, usilovať sa o rozšírenie jej pôsobnosti na ďalšie oblasti a zahrnúť napríklad služby a investovanie, a podporovať rozšírenie Agadirskej dohody na iné krajiny regiónu. · Zavádzať iniciatívy na posilnenie euro-stredozemského partnerstva, a to najmä pri vytváraní euro-stredozemského mechanizmu na uľahčenie obchodu a investícií, ktorého jednou zložkou bude mechanizmus rýchleho varovania a konzultácie v súvislosti s opatreniami s dosahom na obchod a investovanie. · Zintenzívniť spoluprácu a dialóg, pokiaľ ide o stanovenie a používanie nástrojov na ochranu obchodu. · Pokračovať v prebiehajúcich dvojstranných rokovaniach o liberalizácii obchodu so službami a práve usadiť sa. Uzavretie prehĺbenej a komplexnej dohody o voľnom obchode (DCFTA) · Začať rokovania s cieľom uzavrieť DCFTA medzi Marokom a EÚ, ktorá prispeje k postupnej integrácii ich trhov. · Rokovania o DCFTA sa budú venovať týmto oblastiam (zoznam nie je vyčerpávajúci, zohľadnil sa výber prioritných oblastí v rámci legislatívnej aproximácie): – technické právne predpisy o priemyselných produktoch, normy a postupy posudzovania zhody, – verejné obstarávanie, – pohyb kapitálu a platby, – ochrana práv duševného vlastníctva, – sanitárne a fytosanitárne opatrenia, – politika hospodárskej súťaže, – colníctvo a uľahčenie obchodu, – dialóg o nástrojoch na ochranu obchodu, – prehĺbenie liberalizácie obchodu so službami a ochrana investícií, – obchod a trvalo udržateľný rozvoj, – preskúmanie možností zlepšenia preferenčných výhod udelených v rámci dohody o voľnom obchode v oblasti poľnohospodárskych výrobkov, spracovaných poľnohospodárskych výrobkov a produktov rybolovu, so zreteľom na poľnohospodársku politiku, citlivosť a špecifiká príslušných výrobkov oboch strán. 6.3 Uľahčenie prístupu na trh pre priemyselné výrobky 6.3.1 Voľný pohyb priemyselných výrobkov (harmonizované oblasti EÚ) Uľahčiť prístup na trh pre priemyselné výrobky. Pokračovať v harmonizácii marockých právnych predpisov týkajúcich sa priemyselných výrobkov s medzinárodnými a európskymi právnymi predpismi a postupmi. · V rámci posilneného štatútu pokračovať v zosúlaďovaní uplatniteľných právnych predpisov s acquis EÚ a jeho vykonávaní zvyšovaním úrovne kvalitných infraštruktúr. · Pokračovať v zbližovaní právnych predpisov v oblasti noriem, technických predpisov a posudzovania zhody s cieľom postupnej harmonizácie s európskym právnym rámcom na horizontálnej úrovni a v prioritných sektoroch. · Posilňovať inštitúcie pre normalizáciu (IMANOR), akreditáciu (COMAC), posudzovanie zhody, metrológiu a monitorovanie trhu, najmä prostredníctvom výmen informácií a odborných znalostí a ich začlenením do medzinárodných a európskych štruktúr vrátane pristúpenia k Európskej spolupráci v oblasti akreditácie (EA). · Dojednať dohodu o posudzovaní zhody a uznávaní priemyselných výrobkov (ACAA) v sektoroch spoločného záujmu, v ktorých platia rovnaké právne predpisy a štandardy ako v EÚ. 6.3.2 Odstránenie obmedzení (oblasti, ktoré nie sú v EÚ zosúladené) Uľahčiť pohyb tovaru a zlepšiť administratívnu spoluprácu · Pokračovať v zabraňovaní diskriminačným opatreniam a ubezpečiť sa, že zainteresované strany majú možnosť nadniesť zistené problémy. · Posilniť ústredné kontaktné miesto zriadené na základe dohody týkajúcej sa technických prekážok obchodu na uľahčenie odovzdávania informácií a spolupráce medzi EÚ a Marokom, ako aj s hospodárskymi subjektmi. · Pokračovať v analýze marockých právnych predpisov týkajúcich sa označovania, zloženia, výroby a opisu výrobkov s cieľom priblížiť tieto predpisy všeobecným zásadám platným v EÚ. · Zistiť a preskúmať necolné prekážky a napomôcť ich odstránenie prostredníctvom mechanizmu Euromed pre uľahčenie obchodu. 6.4 Sanitárne a fytosanitárne otázky Zlepšovať zdravie zvierat a rastlín a zabezpečovať bezpečnosť potravín a krmív a uľahčiť obchod medzi Marokom a EÚ · Pokračovať vo vykonávaní dohody WTO o uplatňovaní sanitárnych a fytosanitárnych opatrení a medzinárodných noriem Svetovej organizácie pre zdravie zvierat (OIE), Medzinárodného dohovoru o ochrane rastlín (CIVP) a Codex Alimentarius. · Aktualizovať pravidlá v oblasti zdravia zvierat, zdravia rastlín a bezpečnosti potravín a krmív a dobrých životných podmienok zvierat s cieľom priblížiť sa úrovni ochrany a pravidlám EÚ vrátane pravidiel pre hygienu, označovanie a vysledovateľnosť, živé zvieratá, potraviny, krmivá, produkty rybolovu atď., a predovšetkým: – prijať legislatívne a regulačné dokumenty vypracované a schválené v rámci družobného projektu financovaného EÚ v období rokov 2007 – 2009, – prijať vykonávacie dokumenty k zákonu č. 28-07 o bezpečnosti potravín. · Podporovať modernizáciu poľnohospodársko-potravinárskych odvetví vrátane odvetvia rybolovu, pokiaľ ide o hygienické a sanitárne normy v súlade so zákonom č. 28-07. · Spolupracovať v oblasti homologizácie pesticídov, kontroly rezíduí a kontaminantov v potravinách a krmivách a opatrení na ochranu proti zavlečeniu organizmov škodlivých pre rastliny alebo rastlinné produkty. · Spolupracovať s Národným úradom pre bezpečnosť potravín (ONSSA) s cieľom: – zdokonaliť prevenciu a eradikáciu nákaz zvierat, – zaviesť novú právnu úpravu v oblasti bezpečnosti potravín (zákon č. 28-07), – dosiahnuť, aby hraničné inšpekčné stanice dodržiavali požiadavky, – modernizovať laboratóriá, aby mohli dostať akreditáciu. · Pokračovať v spolupráci s ONSSA predovšetkým s cieľom zaviesť systém regionalizácie v oblasti zdravia zvierat, aby sa uľahčil vývoz z Maroka v rámci dohody o voľnom pohybe tovaru medzi Marokom a Európskou úniou. · Pokračovať v spolupráci v oblasti zdravotného varovania a zapojiť sa do systému rýchleho varovania (RASFF) v súlade s pravidlami EÚ. · Pokračovať v účasti Maroka na systéme TRACES (Trade Control and Expert System). · Spolupracovať s ONSSA s cieľom zaviesť v Maroku systém pre schvaľovanie poľnohospodársko-potravinárskych zariadení (potraviny živočíšneho pôvodu). Tento systém musí: a) zaručovať ochranu zdravia spotrebiteľov v Maroku, b) predstavovať nástroj na zvýšenie transparentnosti, predvídateľnosti, dôveryhodnosti kontrol, a tak napomáhať obchod, c) vychádzať z vyhodnotenia účinnosti úradných inšpekčných a certifikačných systémov vyvážajúcich krajín (a nie určitých produktov alebo zariadení) v súlade so smernicami a zásadami medzinárodných noriem, a najmä normy Codex Alimentarius CAC/GL 26-1997, d) zabezpečovať účinnosť a efektívnosť využívania zdrojov ONSSA. Konvergencia: V snahe dosiahnuť tieto ciele Maroko stanoví priority a prijme potrebné legislatívne a regulačné dokumenty (napríklad vykonávacie dokumenty k zákonu č. 28-07 o bezpečnosti potravín, ako aj návrhy dokumentov vypracovaných a schválených v rámci družobného projektu financovaného EÚ v období rokov 2007 – 2009). V oblasti zbližovania v oblasti regulácie Maroko s podporou EÚ zohľadní relevantné európske právne predpisy vo veterinárnej a fytosanitárnej oblasti. 6.5 Poľnohospodárstvo a rybárstvo Poľnohospodárstvo Modernizovať a posilňovať kapacity v poľnohospodárskom sektore v rámci liberalizácie obchodu a v súlade s perspektívami plánu pre zelené Maroko (Plan Maroc Vert – PMV): · Rozvíjať solidárne poľnohospodárstvo (pilier II PMV), predovšetkým drobné poľnohospodárstvo v nehostinných a náročných oblastiach. V rámci posilnenia programov partnerstva sa navrhujú tieto typy prioritných opatrení: – rozvíjať pestovanie stredozemských drevín v horských oblastiach s cieľom bojovať proti chudobe, – rozvíjať typické regionálne produkty so zameraním sa na oblasti záujmu oboch strán, – zlepšovať hospodársku situáciu v poľnohospodárskom sektore, najmä v oblastiach mechanizácie, uvádzania na trh, služieb pre malých poľnohospodárov, inovatívnych technológií, výskumu pre zlepšenie produktivity a kvality atď.), – rozvíjať produkciu vysokej akosti vrátane ekologickej výroby, – spolupracovať v oblasti zemepisných označení, – zachovávať prírodné zdroje a biodiverzitu. · Podporovať produkciu vysokej akosti a ustáliť obchod v jednotlivých odvetviach. · Uľahčovať, posilňovať a podporovať vytváranie partnerstiev medzi profesijnými organizáciami marockých a európskych poľnohospodárskych výrobcov. · Začať rokovania s cieľom uzavretia bilaterálnej dohody o ochrane zemepisných označení po uplynutí troch mesiacov od nadobudnutia platnosti dohody o liberalizácii obchodu s poľnohospodárskymi výrobkami, agropriemyselnými výrobkami a produktmi rybolovu. · Pomáhať Maroku, aby v krátkodobom horizonte splnilo podmienky na účasť v pilotných projektoch rozvoja vidieka (ENPARD) a aby mohlo v strednodobom horizonte rozvíjať viacročný plán iniciatívy ENPARD. Právna úprava a normalizácia zhody v nesanitárnej oblasti a kódexy vhodných postupov v prípade poľnohospodárskych výrobkov a produktov rybolovu · Aproximovať právne predpisy týkajúce sa normalizácie zhody v nesanitárnej oblasti a kódexy vhodných postupov v prípade poľnohospodárskych výrobkov a produktov rybolovu s cieľom postupnej harmonizácie s európskym právnym rámcom. · Posilňovať a regulovať inštitúcie s pôsobnosťou v uvedených aspektoch pre poľnohospodárske výrobky a produkty rybolovu [autonómny kontrolný a koordinačný ústav pre vývoz – Etablissement Autonome de Contrôle et de Coordination des Exportations (EACCE), ONSSA a ďalšie], predovšetkým prostredníctvom výmeny informácií a začlenením týchto inštitúcií do európskych a medzinárodných štruktúr. · Zvýšiť kvalifikáciu odborníkov v oblasti uplatňovania právnych predpisov a noriem zhody v nesanitárnej oblasti. Napomáhať obchod odstraňovaním existujúcich necolných prekážok pre poľnohospodárske výrobky a produkty rybolovu · Aktualizovať marocké právne predpisy pre označovanie, zloženie, výrobu a obchodnú úpravu potravín a opis poľnohospodárskych výrobkov a produktov rybolovu. · Približovať sa k všeobecným zásadám existujúcim v EÚ pre označovanie výrobkov obsahujúcich mäso, údaje o obsahu tuku atď. Zdokonaliť aproximáciu právnych predpisov v rámci PMV v súlade s cieľom konvergencie. · Posilňovať právne kapacity a kapacity sektorovej poľnohospodárskej politiky: predložiť interné a externé právne ustanovenia EÚ, najmä rôzne mechanizmy spoločných organizácií trhu s poľnohospodárskymi výrobkami, ako aj SPP. · Zdokonaliť strategické monitorovanie výrobkov a trhov popri novej politike modernizácie poľnohospodárstva. Rybárstvo Zabezpečiť uplatňovanie rámca správy rybárstva v súlade s obsahom a cieľmi stratégie Halieutis a so spoločnou rybárskou politikou v oblasti zachovania a trvalo udržateľného využívania rybolovných zdrojov a v oblastiach spoločného záujmu · Zabezpečiť trvalú udržateľnosť zdrojov [os 1 plánu Halieutis (PH)]: – posilniť vedecký výskum, – všeobecne uplatňovať systém rozvoja lovísk na základe celkového povoleného výlovu (TAC), – modernizovať flotilu a prispôsobiť rybolovné úsilie, – pokračovať v boji proti činnostiam nezákonného, nenahláseného a neregulovaného rybolovu (NNN), – stimulovať rozvoj akvakultúry. · Optimalizovať produkciu (os 2 PH): – modernizovať prístavné infraštruktúry a miesta vykládky určené pre rybolov, – zabezpečiť efektívnu správu prístavných priestorov. · Zlepšiť zhodnocovanie produktov rybárstva a podmienky ich uvádzania na trh (osi 2 a 3 PH): – uľahčovať prístup spracovateľov ku kvalitným surovinám, – stimulovať diverzifikáciu a orientáciu priemyselnej produkcie na najdôležitejšie trhy, – štruktúrovať a oživiť vnútorný trh, – uľahčovať obchod s produktmi rybárstva a prispievať tým k zriadeniu zóny voľného obchodu, · Začleniť prierezové otázky: – Správa vecí verejných: posilňovať poradnú úlohu profesijných združení a vyzývať na dialóg medzi jednotlivými článkami odvetvia, – Právny rámec: konsolidovať, objasniť a aktualizovať, – Kontrola a dohľad: posilniť prostriedky v celom odvetví, – Kvalita a hygiena: uplatňovať prostriedky a nástroje umožňujúce vysledovateľnosť v celom odvetví (prepojené s bodom 5.4), – Ľudské zdroje a zamestnanosť: vytvoriť stredisko pre monitorovanie zamestnanosti v sektore rybárstva (pracovné podmienky, rozvoj zamestnanosti žien odborníčok, opatrenia na prispôsobenie sa hospodárskemu prostrediu), – Vytvárať konkurencieschopné klastre. Konvergencia: V snahe dosiahnuť tieto ciele Maroko za pomoci EÚ zohľadní nariadenie o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (ES č. 2371/2002 a súvisiace právne predpisy), ako aj osobitné ustanovenia spoločnej rybárskej politiky v oblastiach spoločného záujmu, konkrétne: – začlenenie environmentálneho hľadiska, – kontrola, monitorovanie a dohľad, – podpora výskumu. Vykonávať stratégiu Halieutis v súlade s cieľom zbližovania v oblasti regulácie, najmä pokiaľ ide o trvalú udržateľnosť rybolovných zdrojov · Napredovať v prijímaní a vykonávaní nového primeraného právneho rámca, ktorým sa do vnútroštátnych právnych predpisov začleňujú európske pravidlá uplatniteľné na boj proti NNN rybolovu, a najmä nariadenie (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. · Rozvíjať kapacity monitorovania a kontroly vykonávania rybolovu a zákonného pohybu produktov rybárstva v celom odvetví. K týmto kapacitám patria: – ľudské zdroje s náležitou odbornou prípravou na túto novú úlohu, – prostriedky umožňujúce elektronickú správu údajov zlučiteľnú so štandardami EÚ, ktorá je hlavným miestom určenia marockých produktov rybárstva, – satelitné sledovanie polohy rybárskych plavidiel. · Napredovať v prijímaní a vykonávaní právneho rámca zameraného na zachovanie morského prostredia a predchádzanie jeho znečisteniu. · Poskytnúť Národnému ústavu pre výskum v oblasti rybárstva (Institut National de Recherche Halieutique, INRH) poverenému dohľadom nad kvalitou morského prostredia vhodné zariadenia a prostriedky na výskum a monitorovanie. · Rozvíjať akvakultúru a podporovať inštitúciu pre akvakultúru (Národná agentúra pre rozvoj akvakultúry) prijatím stimulujúceho právneho rámca, ktorý zohľadní medzinárodné normy a štandardy v oblasti ochrany životného prostredia, ako spôsob podpory investícií v tejto oblasti. · Pokračovať v modernizácii rybárskej flotily bez zvyšovania rybolovnej kapacity. · Zabezpečiť vykonávanie a úplné dodržiavanie noriem prijatých v rámci medzinárodných a regionálnych organizácií pre riadenie rybolovu, najmä Medzinárodnej komisie pre zachovanie atlantických tuniakov (ICCAT) a Všeobecnej rybárskej komisie pre Stredozemné more (GFCM). · Prispievať k regulácii rybolovného úsilia v závislosti od úrovne využívania zdrojov. · Podporovať používanie selektívneho rybárskeho výstroja. · Prispievať k predchádzaniu znečisťovaniu plavidlami. · Uplatňovať predpísané normy a požiadavky v oblasti odbornej prípravy a zdravia námorníkov. · Zintenzívniť úsilie pri pátraní po ľuďoch a záchranných akciách na mori. 6.6 Sloboda usadzovania, právo obchodných spoločností, účtovníctvo a audit Usadzovanie Uľahčovať usadzovanie a zlepšovať podnikateľské prostredie · Presadzovať prostredie priaznivé pre spoločnosti, konkrétne zameraním sa na reformu súdneho systému, zjednodušenie postupov a zníženie administratívnej záťaže. · Zaviesť opatrenia umožňujúce zabezpečiť elektronické zakladanie podnikov. · Posilniť marockú agentúru pre rozvoj investícií ako kontaktné miesto pre zahraničných investorov. · Zabezpečiť pravidelný dialóg so zástupcami zahraničných investorov v snahe zlepšiť podmienky usadzovania. · Zintenzívniť spoluprácu s agentúrami Euromed na podporu investícií. Konvergencia: V snahe dosiahnuť tieto ciele sa Maroko osobitne sústredí na: – zjednodušenie administratívnych postupov (so zabezpečením, že administratívne postupy v oblasti prístupu k poskytovaniu služieb a vykonávania poskytovania služieb sú transparentné, primerané, založené na objektívnych kritériách tak, aby poskytovateľom služieb poskytovali predvídateľnosť a právnu istotu), – asistenciu poskytovateľom služieb pri úkonoch administratívnych postupov (skvalitnením dostupných informácií alebo zriadením jednotných kontaktných miest pre poskytovateľov služieb), – všeobecné rozšírenie systému „e-regulations“ do všetkých marockých regionálnych investičných stredísk (CRI). Právo obchodných spoločností Harmonizovať právo obchodných spoločností na zabezpečenie ochrany všetkých strán a uľahčenie činnosti podnikov · Zlepšiť ochranu akcionárov a iných strán v súlade s európskymi normami a postupmi v danej oblasti. · Dokončiť kódex dobrej správy pre jednotlivé typy podnikov a verejnoprávnych inštitúcií v súlade s európskymi a medzinárodnými normami a monitorovať uplatňovanie všetkých existujúcich kódexov. · Naďalej napomáhať Marocký inštitút pre administrátorov (Institut marocain des Administrateurs, IMA) s cieľom šíriť povedomie a zásady v oblasti dobrej správy a riadenia spoločnosti (stretnutia, diskusné fóra, webové stránky ...) a zabezpečiť činnosti strategického dohľadu a výskumu v oblasti správy a riadenia spoločnosti (publikácie, štúdie, stredisko pre monitorovanie správy a riadenia spoločnosti). · Dokončiť modernizáciu obchodného registra a systému zverejňovania v úradnom vestníku na informovanie tretích strán. Konvergencia: V snahe dosiahnuť tieto ciele Maroko za pomoci EÚ zohľadní pri zbližovaní v oblasti regulácie európske normy týkajúce sa práva obchodných spoločností. Účtovníctvo a audit Uplatňovať európske a medzinárodné účtovné a audítorské štandardy najmä v prípade spoločností kótovaných na burze · Pokračovať v úsilí o podporu kvalitnej profesijnej kariéry v oblasti auditu. · Pokračovať v opatreniach zameraných na podporu prijímania a uplatňovania medzinárodných a európskych účtovných a audítorských štandardov v prípade spoločností kótovaných na burze, najmä: – štvrtej smernice Rady z 25. júla 1978 o ročnej účtovnej závierke niektorých typov spoločností, vychádzajúcej z článku 54 ods. 3 písm. g) zmluvy (78/660/EHS), – siedmej smernice Rady z 13. júna 1983 o konsolidovaných účtovných závierkach, vychádzajúcej z článku 54 ods. 3 písm. g) zmluvy (83/349/EHS), – nariadenia Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem, – smernice Európskeho parlamentu a Rady 2006/43/ES o štatutárnom audite ročných účtovných závierok a konsolidovaných účtovných závierok. 6.7 Služby, finančné služby a poštové služby Pokračovať v rozvíjaní sektora služieb v Maroku · Pokračovať v aproximácii marockých právnych predpisov s právnymi predpismi EÚ v oblasti všeobecných alebo sektorových vykonávacích právnych predpisov s cieľom aproximácie marockých právnych predpisov s právnymi predpismi EÚ. · Podporovať rozvoj elektronického obchodu. · Posilňovať kapacity na vyhodnocovanie obchodu so službami. · Na základe rámca, ktorý sa stanoví v protokole o obchode so službami a o usadzovaní, vytvoriť priaznivý priestor na diskusie o vzájomnom uznávaní odborných kvalifikácií s cieľom napomáhať mobilitu poskytovateľov služieb. Konvergencia: V snahe dosiahnuť tieto ciele Maroko zohľadní: – smernicu 2000/31/ES o elektronickom obchode, – smernicu 2006/123/ES o službách na vnútornom trhu (zriaďovanie jednotných kontaktných miest, systematizácia zásad administratívneho zjednodušovania a elektronických administratívnych postupov v rámci transpozície smernice 2006/123). Finančné služby Pokračovať v reforme finančných služieb (banky, poisťovne a finančný trh) v oblasti regulácie a dohľadu prostredníctvom aproximácie s európskymi normami (finančný sektor sa pokladá za prioritný z hľadiska konvergencie) · Naďalej uplatňovať rámec Bazilej II aj jeho zmeny (Bazilej III). · Zachovať zodpovedajúci systém záruk bankových vkladov. · Pokračovať v posilňovaní prudenciálneho regulačného rámca pre finančné trhy v rámci konvergencie s európskym prudenciálnym regulačným rámcom. · Pokračovať v posilňovaní prerogatív, účinnosti a nezávislosti orgánov pre dohľad nad finančnými inštitúciami, finančnými trhmi a poisťovňami v súlade s medzinárodnými štandardmi, a rozvíjať makroprudenciálny dohľad. · Posilňovať inštitucionálny a regulačný rámec s cieľom rozvoja trhu s poistením a cennými papiermi. · Pokračovať v posilňovaní účinnosti a dôveryhodnosti finančného dohľadu v súlade s odporúčaniami Medzinárodného menového fondu (MMF) v kontexte programu hodnotenia finančného sektora (FSAP). Konvergencia: V snahe dosiahnuť tieto ciele Maroko zohľadní acquis EÚ (po analýze rozdielov a vyhodnotení priorít na základe analýzy nákladov na konvergenciu a jej prínosov, ako aj v závislosti od potrebných prostriedkov na zabezpečenie tejto konvergencie; por. príloha II). Poštové služby Pokračovať v procese rozvoja poštového sektora v Maroku · Vymieňať si skúsenosti a odborné poznatky v oblasti právnych predpisov v poštovom sektore, a to aj so zreteľom na zbližovanie regulačného rámca s európskym regulačným rámcom. · Vymieňať si skúsenosti v záujme podpory skvalitňovania služieb. · Vymieňať si skúsenosti a odborné poznatky s cieľom posilniť kapacity na hodnotenie poštových trhov a zvýšiť perspektívy rastu, ktoré ponúka elektronický obchod. · Stanoviť jasné pravidlá týkajúce sa povolení udeľovaných poskytovateľom služieb pôsobiacim v poštovom segmente otvorenom hospodárskej súťaži. · Zasadzovať sa o zavedenie jasných pravidiel pre „univerzálnu službu“: ponuka poštových služieb stanovenej kvality, ktoré sú poskytované nepretržite a na celom území niektorej strany za ceny dostupné všetkým užívateľom, s uvedením spôsobov financovania služieb. · Dbať o to, aby rozhodnutia regulačného a riadiaceho orgánu a postupy, ktoré používa, boli nestranné voči všetkým účastníkom na trhu, a zabrániť všetkým postupom narúšajúcim hospodársku súťaž na segmentoch trhov poštových a zásielkových služieb. · Usilovať sa o čo najskoršie zriadenie regulačného a riadiaceho orgánu, ktorý bude z právneho hľadiska oddelený a nezávislý od všetkých poskytovateľov poštových a zásielkových služieb. Konvergencia: Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb spoločenstva a zlepšovaní kvality služieb zmenená smernicami 2002/39/ES a 2008/06/ES. 6.8 Pohyb kapitálu a bežné platby Pokrok smerom k postupnej liberalizácii kapitálového účtu · Pokračovať v úsilí smerom k postupnej liberalizácii kapitálového účtu. · Zabezpečiť výmenu vhodných postupov pri prechode k úplnej liberalizácii kapitálového účtu. · Zaviesť mechanizmus dohľadu nad pohybom kapitálu. 6.9 Verejné obstarávanie Zlepšiť transparentnosť a účinnosť postupov zadávania verejných zákaziek a udeľovania koncesií · Pokračovať v aproximácii marockých právnych predpisov s európskymi normami, aby sa zabezpečila otvorenosť, transparentnosť, rovnosť v prístupe k informáciám a súťažné obstarávanie. · Zaviesť účinný a nezávislý systém urovnávania sporov v súvislosti s postupmi verejného obstarávania. · Pokračovať v modernizácii postupov správy, riadenia a kontroly plnenia verejných zákaziek, a najmä v zavádzaní elektronizácie postupov. · Štandardizovať postupy verejného obstarávania vo verejných inštitúciách a podnikoch založených na účely uspokojovania konkrétnych potrieb všeobecného záujmu, ktoré sú inej než priemyselnej alebo obchodnej povahy. · Zlepšiť nákupné systémy prevádzkovateľov sietí v sektoroch vodného hospodárstva,